Empat ADUN Pulau Pinang akan teruskan tanggungjawab kepada rakyat

Empat Ahli Dewan Undangan Negeri (ADUN) Parti Pribumi Bersatu Malaysia (Bersatu) yang berada di tengah-tengah keputusan Mahkamah Persekutuan pada Rabu (3 Ogos) berkata walaupun mereka menghormati keputusan mahkamah tertinggi negara, mereka tidak bersetuju dengannya.

Keempat-empat mereka – Zulkifli Ibrahim (Sungai Acheh); Khaliq Mehtab Mohd Ishaq (Bertam); Dr Afif Bahardin (Seberang Jaya); dan Zolkifly Md Lazim (Telok Bahang) – berkata keputusan Mahkamah Persekutuan telah mengubah undang-undang dan membalikkan duluan 30 tahun.

“Kami menghormati keputusan Mahkamah Persekutuan, namun kami tidak bersetuju dengannya.

“Adalah penting untuk orang ramai mengetahui bahawa kami mencabar Perkara 14A Perlembagaan Pulau Pinang kerana kami percaya bahawa seperti yang berlaku pada hari ini, peruntukan itu terdedah kepada penyalahgunaan.

“Peruntukan itu telah digunakan secara salah terhadap kami. ,” kata mereka dalam satu kenyataan bersama pada Khamis, (4 Ogos).

ADUN berkenaan berkata mereka tidak pernah berpaling tadah atau menukar kesetiaan parti dengan cara ini kerana dua daripada mereka dipilih atas tiket Bersatu dan kekal bersama parti, manakala dua lagi dipecat daripada bekas parti mereka, PKR, kerana membuat kenyataan yang dianggap sebagai bersikap kritis terhadap kepimpinan parti.

“Ketua Menteri Pulau Pinang telah menyatakan bahawa Kerajaan Negeri Pulau Pinang berhasrat untuk memastikan perlembagaan negeri selaras dengan cadangan pindaan kepada Perlembagaan Persekutuan.

“Jika Kerajaan Negeri Pulau Pinang benar-benar tulus, dalam semangat dwipartisan, mereka akan menarik balik usul untuk menyingkirkan kami sebagai Ahli Dewan Undangan Negeri.

“Adalah jelas bahawa di bawah pindaan yang dicadangkan, kami tidak akan kehilangan kelayakan.

“Kami difahamkan bahawa keputusan Mahkamah Persekutuan tersebut adalah berdasarkan alasan yang sempit,” kata mereka.

Sehubungan itu keempat-empat ADUN berkenaan mengarahkan peguam mereka untuk mengkaji semula perkara tersebut bagi membolehkan mereka terus melaksanakan tugas sebagai ADUN yang telah dipilih secara sah.

Dua bekas ahli PKR yang dipecat tetapi sejak itu menyertai Bersatu ialah Dr Afif dan Zulkifli. Bersatu meninggalkan Pakatan Harapan (PH) dan mencetuskan apa yang kini dikenali sebagai Langkah Sheraton, mengakibatkan kejatuhan kerajaan PH.

Ini juga mencetuskan pertukaran kerajaan negeri Johor dan Melaka.

“Kami tidak percaya parti politik sepatutnya mempunyai kawalan mutlak untuk menentukan keputusan ADUN. Sebagai wakil rakyat, kami mewakili semua rakyat kawasan kami sama ada mereka mengundi parti kami atau tidak, dan kami akan terus membuat keputusan berdasarkan apa yang kami rasakan demi kepentingan dan keperluan terbaik pengundi kami dan bukan hanya atas tuntutan parti, ” tambah mereka.

Semalam, Ketua Hakim Negara Tun Tengku Maimun Tuan Mat yang mempengerusikan panel tujuh hakim berkata Perkara 14A Perlembagaan Negeri Pulau Pinang tidak terbatal kerana ia selaras dengan Perkara 10 (1) (c) Perlembagaan Persekutuan.

Perkara 14A Perlembagaan Negeri Pulau Pinang menyatakan bahawa seseorang ADUN hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada parti atau telah dipilih selain sebagai calon parti politik, dia menyertai parti politik.

Pada 12 April tahun ini, Pesuruhjaya Kehakiman Azizan Md Arshad membenarkan permohonan Dewan Undangan Negeri (DUN) Pulau Pinang dan Speakernya Datuk Law Choo Kiang untuk merujuk soalan kepada Mahkamah Persekutuan bagi mendengar dan memutuskan kewajaran perlembagaan negeri itu berhubung enakmen antilompat.

DUN dan speakernya mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah terbatal kerana ia tidak konsisten dengan Perkara 10 (1) (c) Perlembagaan Persekutuan.


Firma pasaran ramal OPR naik lagi kepada 3.00 peratus

Standard Chartered Malaysia menjangkakan Bank Negara Malaysia (BNM) akan menaikkan kadar dasar semalaman (OPR) kepada 3.00 peratus daripada 2.75 peratus.

Kenaikan OPR itu dilihat tidak mustahil memandangkan Perdana Menteri Datuk Seri Anwar Ibrahim sebelum ini berkata kerajaan tidak mencampuri urusan dibawah bidang kuasa BNM dan menegaskan ia adalah keputusan mutlak bank pusat tersebut.

Firma penyelidikan itu berkata pertumbuhan kukuh, kadar inflasi yang tinggi dan meluas akan mendorong dasar monetari selanjutnya yang lebih ketat.

“Kami akan memantau penilaian pendirian dasar monetari BNM, yang mungkin dapat memberi bayangan bilakah bank pusat akan menamatkan kitaran langkah mengetatkan dasar ini,” katanya dalam satu nota penyelidikan hari ini.

Standard Chartered berkata pertumbuhan kekal kukuh di Malaysia, dengan pertumbuhan Keluaran Dalam Negara Kasar (KDNK) 2022 dijangka mencecah 8.8 peratus.

“Inflasi tinggi dan meluas, mencerminkan inflasi permintaan yang kukuh sejajar dengan kenaikan gaji pembuatan dan perkhidmatan, meskipun gaji perkhidmatan masih berada d bawah pertumbuhan trend jangka sederhana,” katanya.

Bagaimanapun, ia  berkata risiko inflasi kekal tinggi susulan tekanan inflasi meluas, kenaikan kos perkhidmatan dan harga import yang masih tinggi.

“Berikutan kemungkinan kenaikan pada Januari, kami menjangkakan kenaikan akan terhenti seketika pada Mac, sebelum kenaikan 25 mata asas lagi pada Mei, dengan andaian  kerajaan akan mengumumkan beberapa bentuk pelarasan subsidi bagi separuh kedua 2023.

“Sekiranya subsidi dihapuskan bagi hanya 20 peratus daripada pengguna RON95, kami mengunjurkan inflasi keseluruhan akan meningkat hanya 0.9 peratus setiap tahun,” katanya.


Dua pertiga lelaki dunia mati pada usia muda, berbanding wanita

Satu kajian baharu yang dijalankan mendapati golongan lelaki lebih cenderung meninggal dunia pada usia remaja berbanding wanita.

The Guardian melaporkan, kajian itu memberi amaran berkenaan jurang jantina dalam angka kematian bagi golongan umur tersebut yang semakin meningkat di kebanyakan negara.

Pada 2019, golongan lelaki yang berumur 10 hingga 24 tahun menjadi penyumbang utama kepada hampir dua pertiga purata itu, merangkumi 61 peratus daripada kes kematian di peringkat dunia.

Sejak tahun 1950, angka kematian melibatkan golongan lelaki berumur 10 hingga 24 menurun sebanyak 15.3 peratus.

Jumlah peratusan itu jauh ketinggalan berbanding kenaikan kadar kematian wanita yang semakin menurun sebanyak 30 peratus.

Sebelum ini, perbezaan paling tinggi direkodkan di Amerika Latin dan Carribean, menyaksikan angka kematian untuk golongan lelaki berumur 20 hingga 24 tahun adalah tiga kali ganda lebih tinggi berbanding wanita.

Melalui kajian tersebut, faktor utama melibatkan keganasan serta konflik antara pendorong kematian golongan lelaki berumur 15 ke 24 tahun di rantau itu, manakala sepanjang 20 tahun lalu hanya terdapat sedikit atau tiada kenaikan dalam kematian bagi golongan umur ini.

Penyebab utama kematian golongan lelaki pada tahun 2019 adalah berbeza mengikut faktor umur dan negara masing-masing.

Manakala bagi remaja lelaki berumur 10 ke 14 tahun, banyak kes kematian disebabkan oleh kemalangan, sementara hampir di semua negara kecuali di negara berpendapatan tinggi yang menunjukkan penyakit kanser sebagai pembunuh utama.

Di Asia Selatan dan sub-Sahara Afrika pula, kematian dilaporkan disebabkan pengambilan makanan atau air tercemar menjadi faktor utama bagi golongan lelaki dalam umur tersebut.

Sementara itu, bagi golongan lelaki berumur 15 hingga 24 tahun pula, punca kematian adalah disebabkan oleh kecederaan pengangkutan yang dilaporkan di seluruh dunia.

Hasil kajian itu mendapati, ketidaksamaan jantina yang semakin meluas di kebanyakan negara di dunia didorong oleh kelemahan dalam menangani sebab utama kematian bagi golongan lelaki. – Agensi


Kriteria calon UMNO mesti ada ciri-ciri ‘WALI’: Mat Maslan

UMNO sekali lagi akan menampilkan calon-calon yang memiliki kriteria serta ciri ‘WALI’, strategi sama sebelum ini yang digunakan dalam Pilihan Raya Negeri (PRN) Melaka, kata Datuk Seri Ahmad Maslan atau Mat Maslan.

Setiausaha Agung UMNO itu berkata, calon UMNO dalam PRN Johor perlu memenuhi syarat tersebut sekiranya mahu diletak bertanding, acuan WALI bermaksud ‘winnable’ (boleh menang), ‘acceptable’ (diterima) serta ‘likeable’ (disenangi).

“Kriteria calon UMNO dan Barisan Nasional akan ditetapkan mengikut acuan ‘WALI’. Itu antara kriteria disebut sebelum ini oleh Presiden (Datuk Seri Ahmad Zahid Hamidi) dan ia akan terus diguna pakai pada PRN Johor,” katanya dipetik laporan BH.

Mat Maslah terdahulu merasmikan Program Retreat dan Gerak Gempur Jentera Pilihan Raya Kongres India Muslim Malaysia (KIMMA) di Bangunan UMNO Johor.

Media sebelum ini melaporkan Ahmad Zahid berkata, calon yang dipilih BN untuk menghadapi PRN Melaka pada November tahun lalu harus mempunyai sifat ‘WALI’ (winnable, acceptable dan likeable) untuk semua kaum serta masyarakat.

Ditanya mengenai permintaan akar umbi UMNO terutama Pemuda supaya lebih ramai calon muda ditampilkan pada PRN Johor kali ini, Ahmad yang juga Ahli Parlimen Pontian menjelaskan, belum ada keputusan terperinci mengenai calon yang bakal disenaraikan.

“Belum ada keputusan akhir mengenai calon kerana ia akan ditentukan pimpinan tertinggi parti bersama pimpinan negeri.

“Namun pada PRN Melaka, calon dikemukakan UMNO dan BN membabitkan kombinasi mereka yang berpengalaman serta muka baharu dalam kalangan orang muda. Sudah tentu akan ada kombinasi sama pada PRN Johor nanti,” katanya.


Bekas pembantu Rosmah dalang sebenar, kata peguam bela isteri Najib

Bekas pembantu Datin Seri Rosmah Mansor didakwa dalang sebenar bersabit kes rasuah projek tenaga solar hibrid, kata peguam belanya di Mahkamah Tinggi hari ini.

Datuk Rizal Mansor yang bekerja dengan Rosmah sebelum ini didakwa meminta dan menerima wang rasuah tanpa pengetahuan atau persetujuannya, kata peguam bela, Datuk Akberdin Abdul Kadir.

“Pembelaan tertuduh adalah bahawa pertuduhan ke atas Rosmah adalah suatu pendakwaan terpilih, berniat jahat dan mala fide, sedangkan sebenarnya Rizal Mansor (SP21 atau saksi pendakwaan ke-21) adalah individu yang bertanggungjawab dan dalang di dalam kes ini.

“Justeru, tindakan pihak pendakwaan menarik balik kesemua pertuduhan terhadap Rizal dan memilih dia sebagai saksi, jelas menunjukkan bahawa pendakwaan membuat perjanjian dengan Rizal.

“Rizal kini sebagai sebagai saksi utama, terpaksa memberi keterangan palsu di mahkamah untuk memerangkap dan mengaitkan tertuduh dengan tiga pertuduhan,” katanya dipetik laporan Malaysiakini.

Rizal juga didakwa membuat tuduhan palsu terhadap Rosmah dan bekerjsama dengan pihak pendakwaan kerana bimbang turut akan dihadapkan ke muka pengadilan.

“Hal ini menunjukkan pihak pendakwaan mempunyai niat jahat terhadap tertuduh, biarpun dakwaan terhadap Rosmah adalah tidak berasas,” katanya ketika membacakan pernyataan pembukaan pembelaan.

Hari ini adalah hari pertama pembelaan kes rasuah terhadap Rosmah yang melibatkan projek bernilai RM1.25 bilion yang bertujuan memberi manfaat kepada 369 sekolah luar bandar di Sarawak.

Ketika membaca pernyataan pembelaannya, Akberdin berkata bahawa anak guamnya (Rosmah) tidak mempunyai kuasa untuk meluluskan sebarang projek kerajaan kerana dia hanyalah isteri Datuk Seri Najib Razak ketika itu.

Peguam tersebut mendakwa bahawa tuduhan yang terdapat dalam ketiga-tiga tuduhan terhadapnya sangat tidak masuk akal dan tidak berasas.

Rosmah, 69, dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings, Saidi Abang Samsudin berkaitan projek tenaga solar itu menerusi Rizal.

Habuan tersebut sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada kementerian pendidikan secara rundingan terus.

Rosmah dituduh melakukan kesalahan itu di Lygon Cafe, Sunway Putra Mall, Jalan Putra di Kuala Lumpur; di kediaman Rosmah di Jalan Langgak Duta, Taman Duta serta di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Pada 18 Februari lalu, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid itu dan beliau dijadual membela diri, hari ini.

Mahkamah Tinggi pada 24 September lalu turut menolak permohonannya untuk membatalkan perbicaraan kes rasuah projek solar hibrid dan menggugurkan Datuk Seri Gopal Sri Ram mengendalikan kesnya sebagai ketua pendakwaan.

Rosmah kemudian memohon perbicaraannya ditangguhkan sementara menunggu rayuan beliau terhadap keputusan Hakim Mohamed Zaini yang menolak permohonannya untuk membatalkan perbicaraan kes itu, dilupuskan.

Bagaimanapun, Mahkamah Rayuan, semalam, menolak rayuan pada saat-saat akhir untuk menangguhkan perbicaraan kes rasuahnya, hari ini.


Facebook Mufti Perlis disekat 30 hari kerana hentam Israel

Mufti Perlis, Datuk Dr Mohd Asri Zainul Abidin memberitahu akaun Facebook beliau telah disekat selama 30 hari oleh Facebook Inc bermula hari ini.

Memberitahu Agenda Daily, beliau berkata, tindakan penggantungan akaun Facebook itu dipercayai dilakukan setelah beliau memuat naik artikel yang pernah ditulisnya pada 17 Januari 2009, yang diolah semula dan disiarkan hari ini.

“FB ini dibanned selama 30 hari, kerana mengeluarkan artikel ini,” katanya kepada Agenda Daily melalui e-mel pagi ini.

Artikel yang diterbitkan beliau itu bertajuk ‘Isu Yahudi: Hitler mungkin ada alasannya’, adalah olahan semula daripada artikel berjudul ‘Hitler itu mungkin ada benarnya’, yang beliau tulis pada 17 Januari 2009 ketika berada di Osnabruck, Jerman – sebuah bandar bersejarah termasuk sejarah Hitler.

Mohd Asri berkata, beliau pernah ditegur oleh salah sebuah kedutaan Barat ketika artikel itu diterbitkan dahulu.

“Saya ulangsiar semula dengan sedikit suntingan artikel tersebut pada hari ini dalam keadaan dunia membantah kejahatan Yahudi Israel,” katanya sebelum laman Facebook beliau disekat.

Artikel yang beliau tulis boleh dilayari DI SINI


KKM beri kelulusan bersyarat kegunaan vaksin Covaxin

Pihak Berkuasa Kawalan Dadah (PBKD) hari ini meluluskan pendaftaran bersyarat untuk kegunaan semasa bencana bagi produk vaksin, Covaxin, bagi Program Imunisasi Covid-19 Kebangsaan (PICK).

Ketua Pengarah Kesihatan Tan Sri Dr Noor Hisham Abdullah berkata Covaxin digunakan untuk imunisasi aktif bagi mencegah Covid-19 yang disebabkan oleh virus SARS-CoV-2 dalam kalangan individu berumur 18 tahun dan ke atas.

“Kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin tersebut dipantau serta dinilai secara berterusan oleh Bahagian Regulatori Farmasi Negara (NPRA), berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit–risk balance) bagi vaksin tersebut kekal positif,” katanya dalam kenyataan hari ini.

Covaxin dikilangkan Bharat Biotech International Limited dari India dan diedar Averroes Pharmaceuticals Sdn Bhd.

Menurutnya Kementerian Kesihatan (KKM) akan terus komited untuk mempertingkatkan akses rakyat kepada vaksin bagi tujuan pencegahan penularan Covid-19 di Malaysia, dengan memastikan ia dinilai dengan sewajarnya berdasarkan aspek kualiti, keselamatan dan keberkesanan.

Sementara itu beliau memaklumkan, 14 kluster baharu Covid-19 dilaporkan hari ini menjadikan keseluruhannya 6,555 kluster dengan 6,160 telah ditamatkan dan 395 lagi masih aktif.

Menurutnya dalam tempoh 24 jam sehingga 12 tengah hari tadi seramai 5,712 pesakit Covid-19 telah sembuh menjadikan kumulatif pulih sebanyak 2,835,464 atau 95.3 peratus daripada 2,975,422 kes kumulatif positif.

Sebanyak 134 kes import yang membabitkan 87 warganegara dan 47 bukan warganegara turut dikesan hari ini, manakala selebihnya 18,956 kes, termasuk 510 rakyat asing, melibatkan penularan tempatan.

Sehingga kini, seramai 158 pesakit dirawat di unit rawatan rapi, dengan 78 daripadanya memerlukan alat bantuan pernafasan, katanya.

“Daripada 19,090 kes harian yang dilaporkan pada hari ini, 113 kes atau 0.6 peratus adalah kategori 3, 4, dan 5; dan 18,977 kes (99.4 peratus) lagi adalah terdiri daripada kategori 1 dan 2,” katanya.


Covid-19: Kes aktif turun, kematian naik pada 20 hingga 26 Jun

Situasi Covid-19 untuk Minggu Epid ke-25 iaitu bermula 20 Jun hingga 26 Jun lalu memperlihatkan situasi positif dengan pengurangan kes harian, kes aktif, jumlah pesakit di unit rawatan rapi (ICU) dan yang memerlukan alat bantuan pernafasan.

Menteri Kesihatan, Datuk Seri Dr Adham Baba, berkata kes aktif menunjukkan pengurangan tertinggi iaitu sebanyak 10 peratus berbanding Minggu Epid ke-24.

“Sehingga 26 Jun, sebanyak 60,646 kes aktif direkodkan, berbanding pada Minggu Epid ke-25, purata kes aktif adalah 61,643.

“Ini menunjukkan purata pengurangan sebanyak 10 peratus kes aktif berbanding Minggu Epid ke-24. Pengurangan kes aktif ini diperhatikan sejak tiga minggu lepas iaitu pada Mingg Epid ke-22,” katanya.

Beliau berkata demikian pada sidang media mingguan Badan Bertindak Imunisasi Covid-19 (CITF), hari ini. Yang turut hadir, Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Dalam tempoh sama beliau berkata kes kematian menunjukkan peningkatan sebanyak 6.3 peratus dengan purata 77 kes dilaporkan sehari berbanding Minggu Epid 24.

“Pada Minggu Epid ke-25, sebanyak 536 kes kematian keseluruhan direkodkan dengan purata 77 kematian sehari. Ini menunjukkan terdapat 6.3 peratus peningkatan kematian direkodkan dan ia diperhatikan sejak Epid ke-25,” katanya.

Dr Adham berkata, bagi kes harian Covid-19, sehingga 26 Jun, jumlah keseluruhan kes yang direkodkan adalah 728,462 kes.

“Pada Minggu Epid ke-25, kes harian Covid-19 yang dilaporkan adalah 37,347 kes dengan purata harian kes itu pada pada minggu sama adalah 5,035 kes sehari. Ini menunjukkan terdapat empat peratus pengurangan kes berbanding Minggu Epid ke-24,” katanya.

Beliau berkata, bilangan purata kes di ICU sehingga 26 Jun adalah 854 iaitu pengurangan sebanyak empat peratus berbanding Minggu Epid ke-24.

Pengurangan sebanyak dua peratus turut direkodkan bagi keperluan alat bantuan pernafasan di ICU.

“Mereka yang memerlukan sokongan ventilator adalah seramai 435 pesakit atau 50.2 peratus. Secara puratana, 441 kes di ICU memerlukan alat bantuan pernafasan berkenaan,” katanya.

Dalam pada itu,Dr Adham memaklumkan berlaku peningkatan sebanyak6.3 peratus kes kematian dengan purata 77 kes dilaporkan sehari berbanding Minggu Epid 24.

Secara kumulatifnya sehingga 26 Jun lalu, sebanyak 4,884 kes kematian dilaporkan.


Kes sembuh tinggi, kematian turun

Kementerian Kesihatan Malaysia (KKM) melaporkan 64 lagi kematian baharu akibat Covid-19 dalam tempoh 24 jam sehingga 12 tengah hari tadi, membabitkan 61 warganegara dan 3 bukan warganegara, menjadikan kumulatif sebanyak 3,908 kes.

Ketua Pengarah Kesihatan Tan Sri Dr Noor Hisham Abdullah berkata jumlah kes sembuh juga melebihi 8,000 pesakit apabila hari ini merekodkan 8,163 atau 88.3 peratus menjadikan kumulatif kes sembuh sebanyak 580,276.

“Sebanyak 73,324 kes masih aktif,” katanya dalam kenyataan hari ini.

Terdahulu beliau memaklumkan sebanyak 5,304 kes baharu dikesan dalam tempoh berkenaan termasuk lima kes import membabitkan dua warga negara dan tiga bukan warganegara.

“Sebanyak 917 kes kini dirawat di unit rawatan rapi dengan 452 pesakit memerlukan bantuan alat pernafasan,” katanya.

Dr Noor Hisham berkata dalam tempoh sama 15 kluster baharu dikesan dengan 11 daripadanya membabitkan tempat kerja, komuniti (tiga kluster) dan satu kluster Pusat Pengajian Tinggi iaitu di Sintok, Kedah membabitkan 19 pesakit.

Katanya, jumlah kluster yang dikesan sehingga kini adalah 2,477 dan daripada jumlah itu 1,711 kluster telah ditamatkan, manakala 766 masih aktif.

Beliau berkata, daripada 11 kluster baharu itu masing-masing tiga dikesan di Selangor, Johor, dan Sabah (tempat kerja); Sarawak (dua – komuniti); dan masing-masing satu di Kuala Lumpur, Melaka, Kelantan dan Kedah membabitkan tempat kerja dan pendidikan tinggi.

Data 13 Jun 2021


Thailand rancang batal ujian PCR

Thailand merancang untuk membatalkan sepenuhnya ujian tindak balas rantai polimerase (PCR) pra-ketibaan bagi pengembara yang telah lengkap divaksinasi mulai April, ketika kerajaan bersiap sedia untuk meraikan Pesta Songkran.

Acara itu yang diadakan pada April sentiasa menjadi tarikan sebahagian besar pelancong yang ingin mengambil bahagian dalam perayaan menyimbah air sempena tahun baharu Siam.

Thailand merancang untuk melonggarkan sekatan Covid-19 mulai awal bulan depan, kata Pusat Pentadbiran Situasi Covid-19 (CCSA) pada Jumaat (18 Mac 2022).

Pihak berkuasa telah menggariskan langkah-langkah bagi negara untuk beralih ke era pasca-pandemi dalam empat bulan akan datang, dengan harapan untuk melihat jangkitan Covid-19 mula menurun selepas Mei.

Purata pergerakan tujuh hari penularan Covid-19 di Thailand ketika ini berada pada kira-kira 25,000 kes baharu setiap hari.

Jumlah kes mencecah rekod baharu sebanyak 27,071 pada Jumaat dengan 80 kematian dilaporkan, yang tertinggi sejak awal tahun ini.

“Mulai 1 Julai, jika semuanya berjalan lancar dan seperti yang dirancang, kami berharap kami akan beralih kepada fasa endemik daripada pandemik,” kata jurucakap CCSA, sambil menyatakan bahawa suntikan penggalak sepatutnya diberikan kepada sekurang-kurangnya 60 peratus daripada populasi pada masa itu.

Ketika ini, pengembara ke Thailand perlu mengambil ujian PCR dan menunjukkan keputusan negatif dalam masa 72 jam sebelum perjalanan. Mereka perlu mengambil satu lagi ujian PCR semasa ketibaan dan ujian antigen yang dilakukan sendiri pada hari kelima penginapan mereka.

Keperluan untuk ujian pra-ketibaan tidak lama lagi boleh dimansuhkan mulai 1 April, menurut perbincangan berterusan di CCSA.

“Ia telah dibincangkan dan kemungkinan besar (berlaku),” kata jurucakap.

Selain itu, mulai April, pelawat yang perlu menjalani kuarantin apabila memasuki Thailand – kerana tidak divaksin, misalnya – hanya perlu berada dalam pengasingan selama lima hari dan bukannya sekurang-kurangnya tujuh hari.

Jurucakap itu pada Jumaat juga mengingatkan semua individu untuk mematuhi langkah keselamatan Covid-19 semasa perayaan Songkran pada pertengahan April depan.

Walaupun pesta tradisional seperti simbahan air akan dibenarkan, pesta buih dan pengambilan alkohol di tempat awam tetap dilarang. – ST


[ULASAN] Setelah dikritik PM ubah kenyataan, “tak salah menteri PN”

Presiden UMNO Datuk Seri Ahmad Zahid Hamidi dan Naib Presiden yang juga Perdana Menteri Datuk Seri Ismail Sabri Yaakob.

Tak salah, salah, tak salah

Datuk Seri Ismail Sabri Yaakob hari ini (13 Oktober 2022) mengubah kenyataannya sekali lagi sebelum ini yang menyalahkan 12 menteri Perikatan Nasional (PN) sebagai punca pembubaran Parlimen.

Dalam kenyataan medianya pada Selasa, 11 Oktober lalu, Naib Presiden UMNO yang juga Perdana Menteri itu menyalahkan menteri-menteri PN kerana mengutus warkah kepada Yang di-Pertuan Agong menyatakan pendirian tidak bersetuju Pilihan Raya Umum Ke-15 (PRU-15) diadakan tahun ini.

Dalam perenggan kedua hingga empat kenyataan mengulas kekecewaan Yang di-Pertuan Agong terhadap perkembangan politik semasa tanah air, Ismail Sabri berkata:

“Seperti yang saya jelaskan dalam Perutusan Khas semalam, pembubaran Parlimen Ke-14 ini adalah untuk menoktahkan suara-suara yang selama ini meratib keabsahan, Kerajaan pintu belakang dan Kerajaan tebuk atap dengan memulangkan semula mandat kepada rakyat.

“Keputusan ini juga adalah rentetan terhadap perkembangan politik semasa tanah air di mana 12 Menteri menunjukkan sikap tidak wajar, mengutuskan warkah kepada Seri Paduka Baginda Yang di-Pertuan Agong. Justeru, pembubaran ini bagi menghalang daripada tercetusnya ketidakharmonian dalam pentadbiran Kerajaan.

“Tindakan Menteri-menteri ini jelas membelakangkan institusi Perdana Menteri yang mana pelantikannya telah diperkenan oleh Seri Paduka Baginda Yang di-Pertuan Agong sekaligus mengikis semangat solidariti dalam pentadbiran Kerajaan.

“Bahkan sejak akhir-akhir ini, ada dalam kalangan Jemaah Menteri yang membuat kritikan secara terbuka terhadap keputusan dan dasar Kerajaan.”

Kenyataan media.

Terdahulu, pada 6 Oktober, Menteri Alam Sekitar dan Air daripada PAS – parti komponen PN – Datuk Seri Tuan Ibrahim Tuan Man mengesahkan menteri daripada gabungan itu menyerahkan surat kepada Yang di-Pertuan Agong pada 5 Oktober, menolak PRU-15 diadakan tahun ini.

Susulan penyerahan surat itu, pada 6 dan 7 Oktober, Setiausaha Agung UMNO, Datuk Seri Ahmad Maslan serta Ketua Pemuda UMNO Datuk Asyraf Wajdi Dusuki mempersoalkan keabsahan Ismail Sabri sebagai Perdana Menteri.

Kemudian, pada Ahad (9 Oktober) Ismail Sabri dipetik BH ketika menjawab persoalan yang dibangkitkan itu dilaporkan berkata keabsahan kerajaan pimpinannya masih kukuh dan tidak tergugat serta tidak menandakan hilang keyakinan terhadap kepimpinannya.

Ismail Sabri juga dilaporkan berkata tindakan berkenaan tidak menjejaskan keutuhan kerajaan kerana sokongan kepada seseorang PM adalah tertakluk kepada majoriti sokongan Ahli Dewan Rakyat dan bukan anggota Kabinet.

Susulan kenyataan Istana Negara pada 10 Oktober yang mengatakan Yang di-Pertuan Agong kecewa dengan situasi politik negara sekarang, Ismail Sabri pada 11 Oktober (seperti kenyataannya di atas) menyalahkan pula tindakan 12 menteri PN menghantar surat berkenaan.

Maka, laporan media arus perdana negara pun bergegarlah dengan tajuk yang ‘menyalahkan menteri-menteri PN’. Maka, PN pun dilihat ‘teruk’ kerana menyebabkan kerajaan tidak stabil.

Berikutan kenyataan itu, Ismail Sabri dikritik hebat pemimpin politik dan menteri PN sambil menjelaskan rakyat tahu sebab sebenar Perdana Menteri yang juga Naib Presiden UMNO membubarkan Parlimen untuk mengadakan PRU-15 tahun. Antaranya ialah:

Untuk rekod, Jabatan Meteorologi Malaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Bagaimanapun, hari ini Ismail Sabri mengubah lagi kenyataannya dengan tidak menyalahkan 12 menteri PN yang mengutus warkah kepada Yang di-Pertuan Agong untuk menyatakan pendirian itu, lapor BH.

Akhbar itu memetik Perdana Menteri sebagai berkata, walaupun perbuatan itu disifatkan sebagai tidak wajar, menteri terbabit hanya mengikut arahan parti masing-masing.

Ismail Sabri memetik kenyataan Menteri Dalam Negeri yang juga Setiausaha Agung PN Datuk Seri Hamzah Zainudin, semalam yang mengatakan tindakan menghantar surat itu adalah juga hasil keputusan parti.

Kenyataan itu juga menunjukkan Ismail Sabri sebagai Perdana Menteri – yang memiliki hak prerogatif memohon membubarkan Parlimen – yang juga Naib Presiden UMNO telah mengikut kehendak partinya supaya PRU-15 diadakan tahun ini juga (sebagaimana keputusan mesyuarat Majlis Tertinggi pada 3o September 2022).

Dalam kenyataan hari ini dipetik daripada BH, Ismail Sabri berkata lagi:

“Ini bermakna, dia bergantung pada keputusan parti, ada pengaruh daripada Presiden parti, dan menteri Kabinet daripada Bersatu tidak boleh dipisahkan dengan pengaruh terbabit.

“Maknanya, dia menerima arahan daripada Presiden parti. Parti arahkan tulis surat. Walaupun tidak wajar, mereka tulis surat kerana arahan daripada parti. Ini diakui oleh Hamzah, dan tidak salahkan mereka mengikut arahan parti, sebab itu adalah arahan parti.” Perenggan ini merujuk kepada Tan Sri Muhyiddin Yassin.

Sebelum ini pun, dalam kenyataan media pada 11 Oktober (perenggan enam), Ismail Sabri menyalahkan Muhyiddin – Pengerusi PN – kerana mengisytiharkan musuh utama PN adalah BN sedangkan parti itu turut menganggotai kerajaan.

Sedangkan, ketika Muhyiddin menjadi Perdana Menteri, UMNO dan Zahid lebih banyak mengkritik kerajaan PN, sedangkan UMNO dan BN juga ketika itu menganggotai kerajaan – termasuklah Ismail Sabri sebagai menteri dan kemudian Timbalan Perdana Menteri.

Sehingga kemuncaknya 15 Ahli Parlimen UMNO diketuai Zahid sendiri menarik sokongan sehingga Muhyiddin terpaksa meletak jawatan, dan Ismail Sabri dicadangkan sebagai Perdana Menteri dengan sokongan majoriti Ahli Parlimen PN.

Tetapi, sebagaimana dinyatakan Ketua Penerangan Bersatu yang juga Menteri Kanan Perdagangan Antarabangsa dan Industri Datuk Seri Mohamed Azmin Ali, punca pembubaran Parlimen bukan rahsia lagi iaitu disebabkan desakan bertalu-talu UMNO yang mahukan PRU-15 diadakan segera.

“Punca sebenar ketidakstabilan dan ketidakharmonian dalam kerajaan hari ini adalah akibat percakaran kuasa antara kleptokrat dengan kluster Ismail Sabri,” kata Azmin.

Benar seperti dikatakan Ismail Sabri: “Kerajaan hanya mampu berfungsi dengan baik melalui kebersamaan dan kesepakatan dalam memberikan perkhidmatan serta manfaat terbaik kepada Keluarga Malaysia. Negara memerlukan sebuah Kerajaan yang stabil untuk mendepani cabaran mendatang.”

Apakah benar sebagaimana dikatakan bekas Ahli Parlimen Shah Alam Khalid Samad, https://www.agendadaily.com/politik/ismail-sabri-hanya-boneka-zahid-tetap-jadi-pemandu-khalid-samad/ bahawa Ismail Sabri hanyalah boneka, sedangkan Zahid adalah ‘pemandu’ sebenar.

“Ini adalah kerana kuasa sebenar tetap berada di tangan Zahid selaku Presiden UMNO dan Pengerusi Barisan Nasional (BN). Maka keputusan tarikh PRU-15 diputuskan mengikut kepentingan parti dan peribadi Zahid.

“Maka episod ini mendedahkan kedudukan sebenar Ismail Sabri, iaitu seorang Perdana Menteri patung atau boneka yang bergerak dan bersuara di atas perintah dan keputusan yang dibuat oleh UMNO pimpinan Zahid.

“Oleh itu, apabila kempen pilihan raya berjalan nanti, walaupun muka Ismail Sabri mungkin ditayangkan (poster boy) sebagai calon Perdana Menteri, (tapi) bukan dia yang akan berkuasa kelak,” kata Khalid.

Razali bin Zakaria

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


MoU sokong kerajaan Anwar hapus autonomi seorang Ahli Parlimen: Bersih

Autonomi seorang Ahli Parlimen (MP) dibimbangi akan terhapus selepas memorandum persefahaman (MoU) ditandatangani pemimpin-pemimpin parti bagi memastikan Perdana Menteri Datuk Seri Anwar Ibrahim kekal berkuasa baru-baru ini, kata Gabungan Pilihan Raya Bersih dan Adil (Bersih).

Bersih menyifatkan klausa dalam Perkara 4(d) akan mengancam autonomi yang dimiliki  seorang MP mengikut Perlembagaan negara dan boleh dianggap sebagai memaksa seseorang wakil rakyat itu supaya mengikut telunjuk partinya walaupun mempunyai pandangan berbeza.

“Bersih amat bimbang dengan Perkara 4(d) yang menyatakan bahawa “(pihak-pihak dalam perjanjian) mempunyai hak prerogatif tunggal dalam memastikan Ahli Dewan Rakyat mengundi semua usul, terutamanya berkaitan keyakinan dan perbekalan oleh Kerajaan Perpaduan Malaysia, berdasarkan arahan parti masing-masing.

“Meneruskan ‘semua usul’, dan bukan hanya soal keyakinan dan perbekalan, mengancam menghapuskan semua autonomi Ahli Parlimen dalam mengundi. Dengan kerajaan majoriti dua pertiga, ia akan memberi kebebasan penuh untuk meminda Perlembagaan.

“Bersih menggesa mana-mana pihak yang berhasrat untuk meminda perlembagaan parti mereka supaya mengehadkan kebebasan mengundi Ahli Parlimen kepada usul keyakinan dan perbekalan sahaja,” katanya dalam satu kenyataan.

Bagaimanapun, Bersih berkata klausa dalam MoU kerajaan Anwar berhubung pemecatan seorang MP itu hanya terpakai sekiranya terdapat peruntukan dalam perlembagaan parti yang mengatakan wakil rakyatnya perlu mengosongkan kerusi jika tidak mengikut arahan ketetapan diputuskan sesebuah parti itu.

“Perkara 4(b) seterusnya menyatakan hasrat lain bahawa parti-parti mesti memastikan bahawa Ahli Parlimen mereka yang enggan, enggan atau tersilap mengundi dengan sewajarnya akan dianggap sebagai sudah meletak jawatan atau tidak lagi menjadi ahli parti, yang akan menyebabkan kerusi mereka menjadi kosong di bawah Perkara 49A Perlembagaan Persekutuan.

“Hasrat itu hanya boleh menjadi kenyataan jika perlembagaan parti memperuntukkan kegagalan, keengganan dan kesilapan dalam keyakinan dan pengundian perbekalan menjadi alasan seorang Ahli parlimen tidak lagi menjadi ahli parti, seperti dalam kes DAP dan Amanah.

“Sebagai alternatif, parti tersebut perlu mempunyai instrumen lain yang mengikat di sisi undang-undang yang boleh menyebabkan kesan yang sama,” katanya lagi.

Terdahulu, Anwar mengetuai Pakatan Harapan (PH) menandatangani MoU dengan Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan WARISAN, bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana MP daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

MoU yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap MP masing-masing yang mengundi bercanggah dengan keputusan parti.


Indonesia rapatkan semula saf solat, tiada penjarakan fizikal

Pengerusi Jawatankuasa Fatwa Majlis Ulama Indonesia (MUI) Asrorun Niam Sholeh mengumumkan tiada lagi penjarakan fizikal ketika umat Islam mengerjakan solat di semua masjid dan surau di seluruh negara itu.

Langkah itu diambil setelah pemerintah Republik Indonesia melonggarkan beberapa peraturan dan protokol kesihatan Covid-19.

Kelonggaran itu juga dibuat setelah jumlah jangkitan Covid-19 di negara itu kembali menurun.

Kelmarin negara itu merekodkan sebanyak 26,336 jangkitan baharu, menjadikan kumulatif positif sejak awal 2020 lalu meningkat kepada 5,826,589 kes, tertinggi dalam kalangan negara-negara ASEAN.

Sehubungan itu, Asrorun Naim berkata jemaah solat kini boleh merapatkan semula saf ketika solat.

Perintah menjarakkan shaf 1 meter yang merupakan rukshah untuk mencegah penularan virus telah dimansuhkan, katanya.

“Ketatkan saf ketika solat sambil menjaga kesihatan,” kata Asrorun Naim dalam satu kenyataan.

Menurutnya, syarat ini juga terpakai kepada aktiviti keagamaan di masjid dan pejabat yang dibenarkan.

Sehubungan itu, umat Islam diminta mengoptimumkan persiapan menyambut Ramadan dengan lebih banyak mengerjakan ibadah, dan tetap berdisiplin dalam menjaga kesihatan. – Agensi


RUU Bajet 2023 dibentang untuk bacaan kali pertama hari ini

Rang Undang-undang (RUU) Perbekalan 2023 (Bajet 2023) telah dibentangkan untuk bacaan kali pertamanya di Dewan Rakyat hari ini (5 Oktober 2022).

Bacaan kedua akan diadakan pada Jumaat (7 Oktober) jam 4 petang, kata Timbalan Menteri Kewangan Datuk Mohd Shahar Abdullah, yang membentangkan RUU itu, hari ini.

Sehingga semalam, terdapat perbincangan sama ada Bajet 2023, atau nama rasminya Rang Undang-undang Perbekalan 2023, akan dibentangkan pada persidangan Parlimen kali ini.

Sebelum bacaan pertama hari ini, spekulasi juga bertiup kencang bahawa Parlimen akan dibubarkan sebelum Bajet 2023 akan datang dapat diluluskan sepenuhnya, yang akan menyaksikan negara tidak mempunyai peruntukan untuk perbelanjaan kerajaan untuk tempoh beberapa bulan pertama 2023.

Menteri Undang-undang Datuk Seri Wan Junaidi Tuanku Jaafar pada Isnin memberi jaminan pembentangan Bajet 2023 akan berlangsung Jumaat ini.

Beliau berkata demikian berdasarkan keputusan mesyuarat pra majlis yang diadakan pada 2 Oktober lalu, bahawa pembentangan Bajet kekal.


Hadi beri amaran kerajaan PH-BN kalau jatuh lagi jangan salahkan PN

Presiden PAS yang juga Ahli Parlimen Marang, Tan Sri Abdul Hadi Awang memberi peringatan bahawa ‘atap’ kerajaan Pakatan Harapan-Barisan Nasional (PH-BN) bocor, manakala ‘pintunya terbuka’, dan ‘dindingnya’ juga telah pecah.

Sehubungan itu, katanya tidak wajar Perikatan Nasional (PN) dipersalahkan sekiranya kerajaan PH-BN jatuh, kerana kedudukan sedia ada yang rapuh akibat gabungan parti kecil dan ‘berpenyakit’ yang sekadar untuk mencukupkan jumlah kerusi bagi membentuk kerajaan.

Menurutnya apabila pengundi muda dan luar bandar menunjukkan protes terhadap BN ketika Pilihan Raya Umum Ke-14 (PRU-14) kerana melakukan kesilapan, dan menolak PH pada PRU-15 kerana pembohongan janji dan manifestonya, mereka memberi sokongan kepada PN.

“Kejayaan menukar kerajaan bukan melalui tebuk atap, tetapi atapnya bocor dan dinding kacanya yang berkecai,” katanya merujuk kepada kejatuhan kerajaan PH setelah Tun Dr Mahathir Mohamad meletak jawatan Perdana Menteri ketika itu.

Timbalan Ketua Ahli Parlimen PN itu berkata selepas PRU-15, parti-parti komponen PH mempunyai jumlah kerusi yang tidak mencukupi dan terpaksa menggabungkan semua parti kecil dan segala yang berpenyakit bagi mencukupkan jumlahnya dalam kerajaannya yang bergelora sebagaimana yang disaksikan oleh rakyat.

“Kalau jatuh lagi, jangan salahkan kami. Bukan tebuk atap, tetapi atapnya bocor, pintunya terbuka dan dindingnya pecah.

Abdul Hadi berkata, menubuhkan kerajaan bukan sekadar meletakkan jenama (Kerajaan Perpaduan), sepatutnya mengikut apa yang ditakrifkan oleh semua kamus politik dalam segala bahasa.

“Hakikatnya, Kerajaan Perpaduan ialah kerajaan tanpa pembangkang atau pembangkangnya terlalu kecil.

“Kalau partinya yang kecil bergabung dalam keadaan yang rapuh, laksana rumah berdinding kaca jangan mudah-mudah melontar batu terhadap pihak lain bagi menutup kelemahannya yang ketara. Ini kerana dindingnya menampakkan segala yang berlaku di dalamnya dan mudah pecah berkecai,” katanya sambil berpantun:

Kalau tanya kaji cuaca,
Kilat petir datang membelah,
Kalau rumah berdinding kaca,
Jangan kacau orang sebelah.

Kayu tengkawang dibuat rumah,
Rumah dipasang pagar berduri,
Kalau lawan dibawa ke mahkamah,
Kalau mengampu jadi menteri.


Pelancong 19 negara dibenar masuk Indonesia, tempoh kuarantin 5 hari

Kerajaan Indonesia menguatkuasakan peraturan baharu kepada pengembara antarabangsa yang tiba di negara itu mulai semalam, termasuk mengurangkan tempoh kuarantin lima hari.

Jurucakap Pasukan Petugas Civid-19, Wiku Adisasmito berkata pemerintah republik itu juga memberi kebenaran kepada rakyat 19 negara untuk memasuki Indonesia.

Negara terbabit ialah Bahrain, China, Perancis, Hungary, India, Itali, Jepun, Kuwait, Liechtenstein, New Zealand, Norway, Poland, Portugal, Qatar, Arab Saudi, Korea Selatan, Sepanyol, Sweden, dan Emiriah Arab Bersatu.

Menurutnya, pemerintah Indonesia bersetuju mengurangkan tempoh kuarantin kepada pengembara dari negara berkenaan daripada lapan hari kepada lima hari, susulan situasi Covid-19 di Indonesia bertambah baik.

Di bawah peraturan itu, pengembara antarabangsa perlu menjalani dua ujian PCR, yang pertama ketika tiba dan kali kedua adalah pada hari keempat kuarantin untuk memastikan sama ada mereka boleh keluar dari kuarantin atau tidak, katanya.

Adisasmito berkata pelancong antarabangsa akan dipusatkan di dua lokasi iaitu lapangan terbang Bali dan Kepulauan Riau.

Pelancong asing dikehendaki menunjukkan visa lawatan terhad, perlindungan insurans bagi Covid-19, dan tempahan hotel serta bukti pembayaran kepada pegawai ketika mereka tiba di Indonesia, tambahnya.

Untuk meningkatkan pemulihan ekonomi negara, visa pengunjung akan diberikan status pelancong, pembuat film komersial, dan pelajar yang mendaftar di institusi pendidikan Indonesia.

Katanya, keputusan untuk mengurangi tempoh kuarantin dan memperluas kriteria kemasukan pengembara asing ke Indonesia bertujuan meningkatkan pemulihan ekonomi nasional seiring dengan langkah-langkah pengendalian pandemik. Keputusan dibuat berdasarkan input daripada pakar dan pemain sektor berkaitan,” katanya. – Agensi


Undi pos dibenarkan bagi pengundi yang bekerja di Singapura: SPR

Suruhanjaya Pilihan Raya (SPR) membenarkan pengundi warganegara Malaysia yang bekerja di Singapura untuk memohon menjadi pengundi pos pada Pilihan Raya Negeri (PRN) Johor nanti.

Menurut Pengerusinya, Datuk Abdul Ghani Salleh, para pengundi boleh memohon sebaik SPR mula membuka permohonan untuk undi pos selepas mesyuarat SPR berhubung PRN Johor pada 9 Februari ini.

Beliau menjelaskan, pengundi yang berada di Singapura adalah termasuk dalam pengundi yang tinggal di luar negara dan SPR memberikan kemudahan itu untuk mereka melaksanakan tanggungjawab berkenaan.

“Pengundi yang bekerja atau tinggal di Singapura atau negara-negara lain boleh memohon untuk mengundi sebagai pengundi pos dalam tempoh ditetapkan SPR,” katanya dipetik laporan Utusan Malaysia.

Johor bakal menyaksikan seramai 2,599,797 juta pengundi aktif daripada keseluruhan kira-kira 3.52 juta penduduk negeri ini layak mengundi dalam PRN yang akan diadakan tidak lama lagi.

Berdasarkan data terkini daripada SPR, jumlah itu disenaraikan sebagai Daftar Pemilih Induk (DPI) yang diwartakan pada 17 Januari lalu.

Mengikut data tersebut, Johor merekodkan seramai 2.57 juta pengundi biasa terdiri daripada orang awam manakala seramai 10,958 pengundi tentera dan pasangan, serta 11,578 pengundi polis dan pasangan mereka.

Mengenai prosedur operasi standard (SOP) PRN Johor, Abdul Ghani sebelum ini berkata, SPR akan mengemukakan cadangan SOP perjalanan pilihan raya, namun keputusan akhir akan dibuat dan dinilai oleh Kementerian Kesihatan dan Majlis Keselamatan Negara (MKN).

Terdapat larangan ke atas semua ceramah dan perhimpunan sosial semasa PRN Melaka pada November. Di Sarawak, ceramah hanya dibenarkan di 64 kawasan yang tidak mempunyai liputan internet, dengan perhimpunan terhad kepada dua jam.


Tewas 4-0, Malaysia perlu menang baki dua perlawanan

Malaysia perlu menang dua baki perlawanan dalam saingan peringkat Kumpulan G jika mahu mencerahkan peluang ke pusingan seterusnya aksi Kelayakan Piala Dunia 2022/Piala Asia 2023 susulan kekalahan 4-0 kepada Emiriyah Arab Bersatu (UAE) semalam.

Skuad kendalian Tan Cheng Hoe perlu mencatat kemenangan dalam dua perlawanan terakhir menentang Vietnam dan Thailand sekiranya mahu meneruskan aksi ke pusingan seterusnya selepas jatuh ke tangga keempat ekoran kekalahan di Dubai itu.

Hanya dengan kemenangan sahaja mampu membuka peluang buat Harimau Malaya dalam misi sekurang-kurangnya layak ke Piala Asia 2023.

Dalam aksi di Stadium Zabeel itu, Harimau Malaya perlu mengakui banyak kesilapan mudah yang dilakukan menyebabkan mereka bolos empat gol bermula jaringan pertama UAE menerusi Ali Ahmed Mabkhout pada minit ke-18.

Aksi Harimau Malaya sepanjang 45 minit separuh masa pertama dilihat cukup mengecewakan terutama di bahagian tengah yang diketuai Liridon Krasniqi dan situasi tersebut berterusan pada awal babak kedua.

Kegagalan barisan pertahanan terus menjadi punca apabila membenarkan pemain naturalisasi UAE, Fabio Virginio De Lima menjaringkan gol kedua tuan rumah pada minit ke-82.

Dua lagi gol UAE selepas itu juga hasil kesilapan benteng pertahanan yang menyaksikan Mabkhout dan De Lima meledak jaringan ketiga serta keempat dalam tempoh dua minit masa kecederaan perlawanan.

Hasrat Harimau Malaya untuk meraih gol sagu hati tidak kesampaian apabila tandukan pemain kacukan negara yang berpangkalan di Eropah, Dion Cools berjaya diselamatkan penjaga gol UAE, Ali Khaseif pada hujung perlawanan.

Keputusan itu menyaksikan Harimau Malaya jatuh ke tangga keempat, dipintas UAE dan Thailand yang seri 2-2 dengan Indonesia dalam satu lagi aksi Kumpulan G yang berlangsung sebentar tadi.


Skandal 1MDB: Tun M desak siasat hubungan Apandi dengan Jho Low

Bekas Perdana Menteri, Tun Dr Mahathir Mohamad menggesa Tan Sri Mohamed Apandi Ali disiasat susulan dakwaan bekas Peguam Negara itu bersekongkol dengan ahli perniagaan dalam buruan, Low Taek Jho atau lebih dikenali sebagai Jho Low.

Menurutnya segala dakwaan bahawa Apandi bertindak sebagai orang tengah kepada Jho Low dalam menawarkan penyelesaian berhubung kes 1Malaysia Development Bhd (1MDB) sangat mengejutkan dan mencurigakan.

Ahli Parlimen Langkawi itu berkata ini kerana pendirian Apandi ketika menjadi Peguam Negara telah menyatakan tidak berlaku sebarang jenayah berkaitan dengan 1MDB dan juga secara langsung mempertahankan jenayah dilakukan bekas Perdana Menteri Datuk Seri Najib Razak dan sekutunya termasuk Jho Low.

“Kesediaan Jho Low membayar untuk penyelesaian membuktikan bahawa Jho Low mengakui kesalahan. Di sini, timbul kecurigaan bahawa kerjasama Apandi dengan Jho Low bermula semasa dia Peguam Negara.

“Satu siasatan perlu dilakukan terhadap Apandi sama ada dia membuat keputusan menyucikan 1MDB dahulu kerana hubungannya dengan Jho Low. Ini bukan sahaja satu conflict of interest.

“Lebih dari itu, ia adalah satu jenayah terancang untuk mencuri harta rakyat dan Negara dan ini membabitkan bukan sahaja Najib dan Jho Low tetapi juga Apandi.

“Kerajaan hari ini bertanggungjwab untuk menyiasat kerana terdapat unsur kolusi (collusion) dan subahat (complicity) Apandi di dalam jenayah 1MDB untuk memastikan penyamun-penyamun negara yang terbabit dalam jenayah terancang ini diadili dan dihukum,” katanya dalam satu kenyataan hari ini.

Apandi sebelum ini mengakui menjadi wakil perantara bagi Jho Low dengan kerajaan Malaysia dalam penyelesaian RM1.5 bilion bagi menutup pertuduhan dalam kes 1MDB, tetapi Pejabat Peguam Negara (AGC) mengesahkan sudah menolak tawaran tersebut.

Apandi dalam kenyataannya memberitahu dihubungi oleh firma Washington DC, Kobre & Kim pada akhir Mei lalu, yang meminta bantuannya untuk mengaturkan pertemuan dengan Peguam Negara.

Menurutnya, tujuan pertemuan itu adalah untuk membincangkan pemulangan wang yang didakwa diselewengkan Jho Low daripada 1MDB.

“Saya aturkan beberapa pertemuan, di mana wakil dari Kobre & Kim datang ke Malaysia. Dalam pertemuan itu, yang dibuat di Jabatan Peguam Negara (AGC), kerajaan diwakili oleh peguam negara dan pegawainya, serta pegawai kanan Suruhajaya Pencegahan Rasuah Malaysia (SPRM).

“Selepas pertemuan itu, yang ketika itu nampak positif, ia tiba-tiba dibatalkan oleh AGC atas sebab yang hanya mereka tahu,” katanya dalam kenyataan itu.

Jho Low dikaitkan sebagai dalang di sebalik skandal 1MDB dan telah didakwa tanpa kehadiran di mahkamah Amerika Syarikat (AS) dan Malaysia.

Pada 2018, Jabatan Kehakiman AS sudah mendakwa Jho Low dengan konspirasi untuk mengubah berbilion dolar daripada dana kekayaan negara Malaysia, dan konspirasi untuk melanggar Akta Amalan Rasuah Asing Amerika.

Di Malaysia, Jho Low dan rakan sekutunya berdepan lima pertuduhan pengubahan wang haram berjumlah AS$1.03 bilion. Jho Low juga menghadapi pertuduhan pengubahan wang haram berasingan dengan pembantunya Eric Tan Kim Loong sebanyak AS$125.97 juta.

Mengulas lanjut Dr Mahathir berkata Apandi sepatutnya berasa bersalah dan menyesal kerana pendiriannya menyekat jenayah 1MDB daripada dibawa ke mahkamah.

“Hari ini, hakim-hakim mahkamah tinggi dan Mahkamah Rayuan mendapati perlakuan jenayah tetap berlaku di dalam 1MDB dan menghukum penjara Najib Razak kerana kesalahan-kesalahan berkaitan 1MDB.

“Sekarang, dia sanggup menjadi orang tengah untuk Jho Low mendapat penyelesaian dan diberitakan dengan membayar Kerajaan Malaysia RM1.5 billion. Ini bermakna Jho Low bersalah. Jika tidak bersalah, kenapa menawar wang untuk menyelesaikan tindakan terhadapnya.

“Sekali lagi negara dan rakyat Malaysia ingin dianiayai oleh Apandi dan Jho Low dengan tawaran penyelesaian sejumlah wang yang sebegitu kecil berbanding dengan pencurian wang negara berjumlah puluhan billion ringgit,” katanya.


Jangan bimbang, vaksin yang sampai dihantar terus ke PPV

Orang ramai diminta bersabar dalam menunggu giliran vaksinasi memandangkan bekalan tambahan vaksin Covid-19 dijangka tiba ke Malaysia dalam masa terdekat, kata Menteri Penyelaras Program Imunisasi Covid-19 Kebangsaan Khairy Jamaluddin Abu Bakar.

Khairy berkata vaksin yang tiba tidak akan disimpan sebaliknya akan dihantar terus ke pusat pemberian vaksin (PPV) dan memberi jaminan tidak akan melengah-lengahkan proses suntikan vaksin kepada orang ramai kerana ia selari dengan hasrat kerajaan untuk mencapai imuniti berkelompok dengan secepat mungkin.

“Bertenang. Bekalan akan sampai nanti. Saya tidak simpan mana-mana vaksin. Vaksin itu sampai saya hantar…kita dapat pelepasan lot (vaksin) dari Bahagian Regulatori Farmasi Negara (NPRA), kita akan terus hantar pada negeri-negeri dan pusat pemberian vaksin (PPV) kita.

“Kita punya kadar penggunaan vaksin kini 90 peratus. 100 vaksin sampai, 90 akan diguna dalam tempoh beberapa hari. 10 tu ‘buffer’ sikit untuk janji temu akan datang,” katanya lapor Bernama.

Terdahulu, Khairy meninjau program pertama pemberian vaksin sektor pengangkutan dikendalikan Lembaga Pelabuhan Klang bermula hari ini.

Turut hadir Menteri Pengangkutan Datuk Seri Dr Wee Ka Siong.

Khairy berkata, penggunaan vaksin yang mencecah 90 peratus itu menyebabkan terdapat negeri yang sudah tidak mempunyai bekalan vaksin yang banyak.


Selepas nahas ragut 5 nyawa, Pulau Pinang bebas lumba mat rempit

Polis Pulau Pinang mendapati tiada lagi kegiatan penganjuran lumba haram dalam skala besar oleh mat rempit selepas kejadian kemalangan di Lebuhraya Tun Dr Lim Chong Eu yang meragut lima nyawa pada Julai lepas.

Ketua Polis Pulau Pinang Datuk Mohd Shuhaily Mohd Zain berkata ia adalah hasil operasi dan pemantuan berterusan pihaknya bersama agensi lain antaranya Jabatan Pengangkutan Jalan (JPJ) bagi mengekang kegiatan lumba haram.

“Pihak kami sentiasa melakukan pemantauan terhadap kegiatan tersebut dan kami tidak terima maklumat berlakunya perlumbaan haram yang besar oleh mat rempit, hanya terdapat beberapa kes kecil melibatkan penunggang motosikal yang menunggang secara berbahaya.

“Ada dua tiga kes (mat rempit) ditahan, tetapi ia lebih kepada tunjukkan aksi berani seperti ‘ala superman’. Polis tidak akan kompromi dan akan minta reman ke atas pelaku kegiatan rempit ini,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.

Pada 17 Julai lepas, lima penunggang motosikal maut dalam kemalangan melibatkan beberapa motosikal dan dua kereta di Lebuh Raya Tun Dr. Lim Chong Eu di sini, yang polis percaya akibat kegiatan lumba haram.

Mohd Shuhaily berkata pihaknya juga akan mengadakan satu mesyuarat khas bersepadu melibatkan pelbagai agensi berkaitan untuk membincangkan langkah dan rangka strategi menangani isu mat rempit serta lumba haram.

“Mesyuarat itu mungkin diadakan pada minggu depan atau dua minggu lagi berhubung susulan Pulau Pinang yang akan dijadikan model bagi projek perintis iaitu dengan menggunakan strategi baharu dalam menangani isu mat rempit dan lumba haram, seperti yang dibincangkan bersama Ketua Setiausaha Kementerian Pengangkutan Datuk Isham Ishak pada Ogos lepas,” katanya.

Sementara itu, Mohd Shuhaily berkata Pulau Pinang akan menjadi tuan rumah bagi penganjuran program Kongres Inovasi dan Teknologi Dunia (WCIT) 2022 pada 13 hingga 15 Sept ini dan ekoran daripada itu beberapa jalan yang menjadi lokasi penganjurannya akan ditutup.

Menurutnya lokasi yang terlibat bagi penganjuran program itu adalah Pusat Konvensyen Setia Spice, Hotel Eastern and Oriental dan Padang Kota Lama dengan dijangka 4,000 delegasi dari dalam dan luar negara termasuk Perdana Menteri Datuk Seri Ismail Sabri Yaakob akan menyertainya.

“Acara penutup program ini akan diadakan pada 15 Sept di Padang Kota Lama, untuk itu beberapa lokasi jalan akan ditutup antaranya Jalan Tun Syed Sheh Barakbah bermula pukul 12 tengah hari 15 Sept hingga 1 pagi keesokkannya, manakala Lebuh Duke dan Jalan Padang Kota Lama pula bermula pukul 12.01 tengah malam 15 Sept hingga 1 pagi 16 Sept,” katanya. – Bernama


Keputusan kes pinda audit 1MDB: Najib tiba di mahkamah, Hakim Zaini akan umum keputusan

Keputusan membabitkan kes pinda laporan audit 1Malaysia Development Berhad (1MDB) akan disampaikan Hakim Mohamed Zaini Mazlan, yang kini Hakim Mahkamah Rayuan pagi ini.

Bekas Perdana Menteri, Datuk Seri Najib Razak akan mendengar keputusan hari ini sama ada beliau dan bekas Ketua Pegawai Eksekutif 1MDB, Arul Kanda Kandasamy dipanggil membela diri atau dibebaskan daripada pertuduhan meminda laporan audit syarikat tersebut.

Najib tiba dari Penjara Kajang tiba di Kompleks Mahkamah KL pada 8.42 pagi untuk mendengar keputusan bagi pertuduhan meminda laporan audit 1MDB di peringkat pendakwaan.

Najib, 70, didakwa pada 12 Disember 2018, menggunakan kedudukannya untuk mengarahkan pindaan dilakukan terhadap Laporan Pengauditan Akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindunginya daripada tindakan tatatertib, sivil atau jenayah berkaitan 1MDB.

Kedua-dua mereka didakwa mengikut Seksyen 23(1) dan 24(1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Pendakwaan menutup kesnya pada 7 September tahun lalu, selepas memanggil 16 saksi bagi memberi keterangan dalam perbicaraan yang berlangsung selama 43 hari bermula pada 18 Februari 2019.

Ia kemudian menawarkan 18 saksi kepada pembelaan, antaranya bekas Pengerusi PAC Datuk Nur Jazlan Mohamed; bekas Ketua Pesuruhjaya SPRM, Tan Sri Dzulkifli Ahmad dan bekas CEO 1MDB, Datuk Shahrol Azral Ibrahim Halmi.

Antara saksi utama yang memberikan keterangan terhadap Najib sepanjang perbicaraan ialah Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad.


Dakwaan rasuah di Melaka, SPRM minta bukti dari Idris Haron

Suruhanjaya Pencegahan Rasuah Malaysia (SPRM) memandang serius berhubung isu dakwaan rasuah di Melaka dan meminta Ahli Dewan Undangan Negeri (ADUN) Sungai Udang, Datuk Seri Idris Haron yang membuat tuduhan itu mengemukakan bukti bagi menjalankan siasatan mendalam.

SPRM dalam satu kenyataan berkata mana-mana pihak yang mempunyai maklumat mahupun bukti berkaitan isu dakwaan pembolotan projek ekonomi dan menipu Kerajaan Persekutuan berkaitan royalti pasir di Melaka supaya tampil.

“Mana-mana pihak yang memiliki maklumat atau bukti salah laku rasuah dan penyelewengan berhubung isu berkenaan diminta tampil untuk memberi kerjasama kepada SPRM.

“Ingin ditegaskan bahawa kegagalan melaporkan apa-apa salah laku di bawah Akta SPRM adalah satu kesalahan yang boleh didakwa mengikut Seksyen 25 Akta SPRM 2009,” katanya dalam satu kenyataan.

SPRM juga berkata akan menghantar pegawainya untuk bertemu Idris bagi mendapatkan maklumat berhubung pendedahan yang dibuat beliau untuk memulakan siasatan.

“Selain itu, SPRM juga akan menghantar pegawai untuk mengadakan perjumpaan dengan Idris bagi mendapatkan maklumat lanjut berhubung isu terbabit,” katanya lagi.

Terdahulu, media melaporkan Idris mendakwa terdapat pemimpin UMNO di Melaka membolot projek ekonomi dan menipu Kerajaan Persekutuan berkaitan royalti pasir.

Idris mendedahkan disebabkan perkara itu, beliau terpaksa menarik sokongan terhadap Kerajaan Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

Krisis politik Melaka berpunca daripada gerakan menarik sokongan yang diketuai oleh Idris bersama tiga lagi ADUN.


PRN Johor: Khaled enggan tanding takut kalah, beri alasan lain

Naib Presiden UMNO Datuk Seri Khaled Nordin hari ini berkata beliau tidak akan bertanding mana-mana kerusi Dewan Undangan Negeri (DUN) pada Pilihan Raya Negeri (PRN) Johor yang akan diadakan tidak lama lagi.

Beliau yang juga Ketua UMNO Bahagian Pasir Gudang tidak berhasrat menawarkan diri untuk bertanding pada PRN kali ini.

“Tidak, saya tidak akan bertanding dan tidak menawarkan diri untuk bertanding pada PRN Johor. Saya merasakan Datuk Hasni Mohammad melakukan kerja yang baik menerajui negeri,” katanya sebagaimana dilaporkan BH.

Menurut bekas Menteri Besar Johor itu beliau membuat keputusan berkenaan untuk memberi peluang kepada pemimpin muda.

Pada Pilihan Raya Umum (PRU) 2018 lalu Khaled tewas di kerusi DUN Permas dalam pertandingan empat penjuru. Beliau memperoleh 20,047 undi manakala calon PKR, Datuk Che Zakaria Mohd Salleh (28,793); calon PAS, Ab Aziz Abdullah (4,181 undi) dan calon Bebas, Rohani Yaacob (113 undi).

Beliau juga kalah di kerusi Parlimen Pasir Gudang kepada calon PKR Hassan Karim.

Pemerhati politik menyifatkan kekalahan beliau berpunca daripada ‘kemarahan’ rakyat Malaysia berhubung skandal 1Malaysia Development Berhad yang membabitkan Perdana Menteri yang juga Presiden UMNO ketika itu Datuk Seri Najib Razak.

“Kekalahan beliau di DUN Permas dan Parlimen Pasir Gudang pada 2018 bukan disebabkan masalah pentadbiran yang diterajuinya, tetapi berkaitan isu lebih besar melibatkan peringkat Pusat,” kata satu sumber UMNO Johor kepada Agenda Daily.

Sumber itu menambah Johor memerlukan kepimpinan Khaled yang dilihat lebih berwibawa daripada Menteri Besar (MB) sekarang Datuk Hasni Mohammad.

Malah, katanya hampir 80 peratus ketua-ketua UMNO bahagian di Johor mahukan Khaled bertanding dan kemudian menjadi MB sekali lagi.

Tapi boleh jadi juga dia takut kalah sekali lagi sebagaimana dialami pada 2018 lalu, kata sumber itu sambil dia sendiri tidak yakin Khaled takut mengalami kekalahan kerana bekas MB Johor itu kini dilihat begitu berkuasa di Johor, apa lagi sebagai Naib Presiden UMNO.

PRN Johor bakal diadakan setelah Sultan Johor Sultan Ibrahim Ibni Almarhum Sultan Iskandar berkenan membubarkan DUN berkuat kuasa kelmarin, susulan permohonan daripada Hasni.

Ditanya mengenai Hasni, sumber itu mengakui kebolehan Ahli Dewan Undangan Negeri (ADUN) Benut itu, tetapi 80 peratus ketua bahagian UMNO negeri dilihat lebih memihak kepada Khaled yang banyak berjasa kepada mereka.

“Khaled ini lebih tegas daripada Hasni yang dilihat berlembut dalam banyak hal, termasuk dari segi kerjasama politik dengan Bersatu dan PAS.

“Malah, sejak kebelakangan ini dia (Khaled) dilihat lebih kerap turun ke beberapa bahagian UMNO untuk memperkuatkan jentera parti bagi menghadapi PRN Johor,” kata sumber itu.

Untuk rekod, Hasni mengangkat sumpah jawatan Menteri Besar Johor ke-18 pada 28 Februari 2020, menggantikan Datuk Dr Sahruddin Jamal.

“YAB Benut hanya dianggap ‘memangku’ jawatan MB sementara menunggu UMNO dan Khaled Nordin kembali.

“Malah, jika Khaled menang kerusi DUN Permas pada 2018, Hasni tidak akan menjadi MB sekarang ini,” kata sumber itu.


‘Maaf Tuan, anda bukan “bos” di mahkamah, hakim bos sebenar’

Malang buat Datuk Seri Najib Razak kerana badan kehakiman berada di luar batasan campur tangan politik.

Mahkamah Persekutuan pada Selasa (23 Ogos 2022) telah menolak rayuan Datuk Seri Najib Razak dan mengekalkan sabitan serta hukuman Mahkamah Tinggi dalam kes RM42 juta dana SRC International Sdn Bhd (SRC) setelah mendapati dia bersalah atas kesemua tujuh pertuduhan.

Ini bermakna bekas perdana menteri itu dihantar ke penjara serta-merta. Terdahulu, peguam Najib gagal meminta Ketua Hakim Negara Tun Tengku Maimun Tuan Mat daripada mendengar rayuan akhir. Najib terus cuba menahan mahkamah daripada membuat keputusan, tetapi mahkamah dengan setia mempertahankannya.

Imej “Bossku” telah menjadikan Najib popular di media sosial Malaysia – sehingga Presiden UMNO Datuk Seri Ahmad Zahid Hamidi mengisytiharkannya sebagai ‘Raja Media Sosial’, – sedikit sebanyak memberinya harapan baharu untuk kembali berpolitik setelah mengalami halangan yang memalukan sebelum ini.

Dan terima kasih kepada imej “Bossku” yang sangat popular dalam kalangan orang ramai, UMNO telah melihat sinar harapan untuk kembali ke Putrajaya. Tetapi maaf, Tuan, anda bukan “bos” di mahkamah. Para hakim adalah bos sebenar!

Para hakim telah melaksanakan tugas mereka secara profesional tanpa menyerah diri kepada ancaman dan tekanan. Kebebasan tiga cabang kerajaan – Eksekutif; Parlimen; dan Kehakiman – telah termaktub dalam Perlembagaan Persekutuan untuk memastikan mekanisme semak dan imbang yang sihat.

Status lima anggota panel hakim, khususnya Tengku Maimun, tidak boleh sekali-kali dicabar oleh ahli politik atau campur tangan oleh institusi eksekutif.

Keputusan akhir dalam kes SRC International melibatkan bukan hanya kepentingan Najib sahaja, tetapi juga politik negara sejak awal lagi. Dengan ketiadaan bekas presidennya dan masih seorang tokoh yang sangat berpengaruh, memberi kesan mendalam kepada kedudukan politik UMNO pada Pilihan Raya Umum Ke-15 (PRU-15) akan datang.

Pemimpin tertinggi UMNO, Zahid dan Timbalan Presiden Datuk Seri Mohamad Hasan khususnya, yang secara berterusan mendesak Perdana Menteri yang juga Naib Presiden Datuk Seri Ismail Sabri Yaakob untuk membubarkan Parlimen secepat mungkin bagi membuka laluan kepada pilihan raya baharu, telah menyatakan dengan jelas bahawa mereka akan menyokong bekas ‘bos’ mereka dalam perbicaraan.

Mereka dikatakan telah mendesak Ismail Sabri untuk campur tangan dalam proses kehakiman dan menangguhkan perbicaraan dalam usaha untuk mencapai objektif “keselamatan politik” mereka, walaupun Perdana Menteri menafikan hal itu.

Malangnya, badan kehakiman berada di luar batasan campur tangan politik. Keutamaan untuk memenuhi keadilan awam hanya akan dicapai jika mahkamah dan institusi kehakiman bebas daripada tekanan luar.

Najib! Pernahkah anda melihat potret Lady Justice? Sekiranya anda belum, atau terlupa penampilannya, izinkan saya, Sarjana Muda Undang-undang yang bertukar menjadi pengamal media, untuk memberi anda gambaran ringkas tentang Lady Justice ini.

Lady Justice berpakaian jubah putih menandakan integriti moral dan kesaksamaan. Dia memakai penutup matanya kerana keadilan dilakukan melalui penaakulan, bukan tanggapan deria. Kepalanya dinobatkan dengan tiara keadilan dan kemuliaan. Dia memegang keseimbangan di tangan kirinya dan pedang di kanannya, untuk menunjukkan kesaksamaan menyeluruh dan pelaksanaan undang-undang yang ketat.

Di bawah kakinya berdiri seekor anjing, dan seekor ular melingkari bahagian kaki yang melambangkan tiada campur tangan daripada perasaan buruk atau persahabatan dalam penghakiman.

Di atas meja terletak sebatang tongkat kerajaan, beberapa buku dan rangka, masing-masing mewakili kuasa, undang-undang dan kelemahan kehidupan yang bertentangan dengan keadilan yang kekal.

“Tetapan imej” sedemikian amat bermakna untuk Sarjana Muda Undang-undang seperti saya, dan saya telah menggunakan apa yang saya pelajari dalam undang-undang dalam tugas saya sebagai penulis utama Sin Chew Daily serta dalam kehidupan seharian saya.

Semua yang saya ingin beritahu Najib dalam artikel ini, sama ada dalam kapasiti anda sebagai bekas pemimpin negara atau pengaruh media sosial hari ini Bossku, telah ditafsirkan dengan sempurna oleh Lady Justice, yang kepadanya lima anggota panel kehakiman dihormati.

Oleh itu adalah amat tidak bijak bagi ahli politik untuk cuba meletakkan tangan mereka ke dalam badan kehakiman, khususnya Ketua Hakim Negara.

Tetapi yang menyedihkan dalam rayuan kes SRC, kita menyaksikan berlakunya anomali tersebut. Melihat serangan yang dilancarkan oleh ahli politik terhadap institusi kehakiman, semua rakyat Malaysia yang berhati nurani, walau apa pun fahaman politik anda, mesti bangkit dan menegur ketidakadilan tersebut.

Sama ada anda suka atau tidak, para hakim telah diamanahkan dengan kuasa untuk melaksanakan undang-undang.

Mana-mana tertuduh, termasuk Najib, telah diberi peluang untuk membela diri di mahkamah, dan tiada siapa boleh menafikannya hak untuk perbicaraan yang adil.

Hari ini, kita telah melihat bahawa para hakim telah membuat keputusan yang tidak berat sebelah mengikut undang-undang, fakta dan bukti yang dikemukakan.

Dan ini bercakap banyak tentang fakta bahawa anda, Najib, bukan bos di mahkamah. Tetapi para hakim adalah bos!

Chong Lip Teck
Pengamal media, lulusan Sarjana Muda Undang-Undang

Artikel ini dipetik daripada Sin Chew Daily dan Straits Times.


Empat PRN, RM420 juta wang rakyat sudah dibelanjakan

Sebanyak RM420 juta wang rakyat sudah dibelanjakan bagi menanggung kos empat Pilihan Raya Negeri (PRN) yang diadakan sejak 2020 sehingga bulan ini di Johor.

Dalam jawapan bertulis di Dewan Rakyat, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, kos PRN tersebut melibatkan Sabah, Melaka, Sarawak dan Johor.

“Kos perbelanjaan Suruhanjaya Pilihan Raya (SPR) bagi pelaksanaan beberapa siri Pilihan Raya Dewan Undangan Negeri (DUN) selepas Pilihan Raya Umum Ke-14 (PRU-14), adalah RM130 juta untuk PRN Sabah Ke-16 (pada 2020).

“Selain itu, RM45 juta bagi PRN Melaka Ke-15 (pada 2021); RM149 juta untuk PRN Sarawak Ke-12 (pada 2021) dan RM96 juta bagi PRN Johor Ke-15 (tahun ini),” katanya dalam jawapan itu.

Beliau menjawab soalan Sim Chee Keong (Pakatan Harapan-Bukit Mertajam) yang bertanyakan perbelanjaan keseluruhan setiap PRN di Sabah, Melaka, Sarawak dan Johor.

Wan Junaidi berkata, semua kos pelaksanaan PRN itu antara lain merangkumi perolehan pembelian dan sewaan peralatan pilihan raya, kenderaan, pembangunan teknologi komunikasi maklumat (ICT), logistik, elaun petugas dan keperluan lain berkaitan.

“Perbelanjaan ini turut mengambil kira peralatan mengikut garis panduan pencegahan Covid-19,” katanya.

Untuk rekod, semua PRN tersebut diadakan pada ketika negara sedang berdepan cabaran penularan pandemik Covid-19 yang melanda negara.


CITF beroperasi hingga 31 Oktober, KKM ambil alih imunisasi

Pasukan Petugas Khas Imunisasi Covid-19 (CITF) hanya akan beroperasi hingga 31 Oktober ini, sebelum usaha imunisasi diambil alih sepenuhnya Kementerian Kesihatan (KKM) pada 1 November.

Menteri Sains, Teknologi dan Inovasi (MOSTI), Datuk Seri Dr Adham Baba berkata susulan perkembangan semasa Program Imunisasi Covid-19 Kebangsaan (PICK) yang berada pada tahap baik.

“Mandat bagi usaha imunisasi penduduk yang selanjutnya, seperti yang telah diumumkan Perdana Menteri, Datuk Seri Ismail Sabri Yaakob akan dipulangkan semula oleh CITF kepada KKM.

“Saya yakin KKM sememangnya berpengalaman dan bersedia, terutamanya apabila KKM kini sedang giat menjalankan vaksinasi Covid-19 remaja,” katanya pada majlis penutupan Pusat Pemberian Vaksin (PPV) Stadium Nasional Bukit Jalil semalam.

Beliau berkata PPV bukan kesihatan yang diuruskan CITF kini telah mula ditutup secara berperingkat di seluruh negara dan menjangkakan tiada lagi PPV bukan kesihatan akan beroperasi selepas 31 Oktober ini.

Mengulas lanjut, Dr Adham berkata mulai bulan ini, CITF akan membuat hebahan mengenai saluran untuk orang ramai mengemukakan sebarang pertanyaan di bawah kawal selia KKM.

Beliau memaklumkan KKM, MOSTI dan CITF telah mula berbincang dan menyelaraskan urusan pemulangan semula tugas-tugas imunisasi Covid-19 untuk memastikannya berjalan lancar.

CITF ditubuhkan daripada keputusan Mesyuarat Jemaah Menteri pada 3 Februari lalu sebagai pemantau kerangka kerja dan strategi keseluruhan bagi menyokong pelaksanaan PICK.

Sementara itu, beliau berkata semua negeri telah mencapai 60 peratus populasi dewasa lengkap divaksinasi selepas Sabah merekodkan kadar vaksinasi mencecah 60 peratus kelmarin sekali gus menjangkakan sasaran 100 peratus vaksinasi lengkap penduduk dewasa seluruh Malaysia hujung bulan ini juga hampir menjadi kenyataan.

Dalam pada itu, beliau turut menzahirkan penghargaan kepada seluruh petugas di PPV Stadium Nasional Bukit Jalil atas sumbangan, pengorbanan dan komitmen yang diberikan.

Beliau berkata PPV berkenaan beroperasi sejak 21 Jun lalu dan memberikan lebih 730,000 dos vaksin Covid-19 kepada orang ramai.

PPV Stadium Nasional Bukit Jalil juga merupakan PPV pertama melaksanakan PICK Fasa Tiga di Lembah Klang dan satu-satunya PPV yang dikhaskan untuk ‘walk-in’ atau secara jumpa terus tanpa janji temu kepada bukan warganegara bermula 9 hingga 22 Ogos lepas yang menyaksikan sebanyak 90,579 dos diberikan dalam tempoh tersebut.


Lebih 24 juta populasi dewasa sudah terima vaksin Covid-19

Jumlah pemberian suntikan vaksin Covid-19 kepada populasi dewasa di seluruh negara sejak program imunisasi dilancarkan Februari lalu kini mencecah lebih 24 juta dos.

Data dikongsi Jawatankuasa Khas Jaminan Akses Bekalan Vaksin Covid-19 (JKJAV) menunjukkan sebanyak 24,033,988 dos vaksin telah diberikan membabitkan 15,536,215 atau 66.4 peratus penerima dos pertama dan 8,497,773 atau 36.3 peratus penerima dos kedua.

Pada Sabtu, sebanyak 425,698 dos vaksin diberikan membabitkan 186,035 dos pertama dan 239,663 penerima melengkapkan dos kedua masing-masing.

Daripada jumlah itu, Selangor merekodkan pemberian vaksin harian tertinggi dengan 98,997 dos membabitkan 25,845 penerima dos pertama dan 73,152 melengkapkan dos kedua masing-masing.

Lima lagi negeri turut mencatatkan pemberian suntikan vaksin Covid-19 tertinggi ialah:

Johor – 49,881 dos (34,212 dos pertama dan 15,669 dos kedua);

Kuala Lumpur – 43,701 dos (4,682 dos pertama dan 39,019 dos kedua);

Sabah – 41,760 dos (28,299 dos pertama dan 13,461 dos kedua);

Kedah – 31,479 dos (20,257 dos pertama dan 11,222 dos kedua); dan

Perak – 26,608 (12,955 dos pertama dan 13,653 dos kedua).

Sementara itu, sehingga berita ini ditulis tiada perkongsian pecahan dan peratusan secara keseluruhan negeri-negeri di seluruh negara hari ini sebagaimana dilakukan setiap hari.

Perkongsian terakhir semalam untuk data 6 Ogos 2021 menunjukkan hampir 100 peratus populasi dewasa di Lembah Klang telah menerima sekurang-kurangnya satu dos vaksin Covid-19.

Data 6 Ogos 2021


Warisan gesa sidang khas DUN Sabah bincang isu Sulu

Parti Warisan Sabah (Warisan) mendesak kerajaan negeri mengadakan sidang khas Dewan Undangan Negeri (DUN) bagi membincangkan isu ancaman keselamatan susulan tuntutan waris kesultanan Sulu.

Presiden Warisan Datuk Seri Mohd Shafie Apdal berkata beliau akan menghantar surat bagi menggesa satu sidang khas diadakan setelah usul mengenai ancaman keselamatan itu ditolak pada sidang DUN kali ini.

“Apa akan terjadi kalau ada pembolosan seperti berlaku di Tanduo (Lahad Datu). Ke mana kita mahu menjaga keselamatan nyawa manusia. Isu ini tidak boleh dipandang ringan,” katanya menurut Utusan.

Ahli Parlimen Semporna itu berkata, surat itu akan dikemukakan kepada DUN Sabah dalam masa terdekat.

Walaupun itu hak mereka untuk menolak usul tersebut namun, selaku wakil rakyat, beliau akan menggunakan landasan Dewan Rakyat dan DUN bagi suarakan kebimbangan rakyat.

“Kalau mereka tidak mahu kita bersuara dalam Dewan maka, jangan kawal kita di luar Dewan. Ini hak rakyat, jika bangkitkan di dalam Dewan tidak boleh, kena ada kebebasan bersuara di luar.

“Kita tidak mahu membataskan suara kita jika ia membabitkan hak dan kedaulatan negara ini,” katanya.

Mengulas lanjut katanya, alasan yang diberikan bagi menolak usul tuntutan waris Sultan Sulu dibahaskan di Dewan Rakyat dan DUN Sabah tidak munasabah.

Menurut Mohd. Shafie, Dewan berhak menolak atau menerima usul dikemukakan. Namun, perkara ini perlu diperhalusi dan dibincangkan.

“Pasal apa kita takut tentang undang-undang yang ada kerana Sabah adalah sebahagian daripada negara Malaysia dan undang-undang itu diluluskan di United Kingdom. Perjanjian Malaysia 1963 (MA63) telah diluluskan oleh Pertubuhan Bangsa-Bangsa Bersatu (PBB) menerusi referendum yang dibuat.

“Kedaulatan Sulu tiada di Filipina maka, undang-undang apa yang kita bimbang sangat didedahkan sedangkan di Filpina bincangkan perkara ini dibincangkan secara terbuka di dewan kongres mereka.

“Apa yang kita patut bimbang adalah nyawa manusia. Walaupun kita tidak iktiraf tuntutan waris Sultan Sulu namun, isu ancaman keselamatan ini perlu dibincangkan,” katanya.

Pada Isnin, usul membahaskan isu tuntutan waris Sultan Sulu ditolak serentak di Dewan Rakyat dan DUN Sabah.

Pada Rabu, Yang Dipertua Dewan Rakyat, Tan Sri Azhar Azizan Harun menyatakan isu tuntutan waris Sultan Sulu tidak dibahaskan bagi mengelak strategi dan perancangan kerajaan dalam menangani kes yang masih berjalan di mahkamah diketahui pihak lawan.

Hari ini, usul yang dikemukakan semula oleh Shafie selaku Ketua Pembangkang DUN Sabah sekali lagi ditolak Speaker DUN, Datuk Kadzim M. Yahya.

Speaker menyatakan usul itu ditolak berdasarkan peraturan tetap 23A (2) iaitu mana-mana usul yang ditolak di bawah perenggan satu tidak boleh dikemukakan dan tidak boleh dibacakan dalam majlis mesyuarat.


Akar umbi UMNO menanti janji bebaskan Najib, tak tolak boikot PRN

Janji untuk membebaskan Datuk Seri Najib Razak yang sedang terpenjara dituntut akar umbi agar ditunaikan pemimpin atasan parti itu.

Beberapa akar umbi yang ditemui semasa Perhimpunan Agung UMNO (PAU) 2023 rata-rata kecewa apabila pemimpin atasan parti yang dilihat seakan melupakan janji untuk membebaskan bekas perdana menteri itu, malah tidak ada lagi kedengaran suara lantang seperti sebelum ini.

Sepanjang persidangan sayap berlangsung hanya Pemuda UMNO yang dilihat masih mengenang jasa Najib kepada parti itu, malah memberi anugerah khas kepadanya sebagai tanda penghargaan.

Manakala semasa sidang sayap Puteri dan Wanita UMNO, isu yang ditumpukan pula hanya kepada hubungan kerjasama antara UMNO dengan DAP dalam kerajaan campuran.

“Adakah pemimpin atasan seakan melupakan Najib yang sedang dipenjara?” kata seorang akar umbi yang ditemui semasa PAU semalam.

Sebelum ini, pemimpin atasan dilihat lantang dan berani bersuara dalam memperjuangkan nasib Najib, tetapi mengapa kini diam membisu seribu bahasa, soal akar umbii parti itu.

Antara yang menjadi tanda tanya dikalangan akar umbi, apakah kemaskini berhubung proses pengampunan yang sebelum ini dimohon UMNO bagi membebaskan Najib.

“Bagaimana dengan pengampunan Najib? Mengapa sekarang ini seolah cuba mendiamkan diri daripada bercakap mengenai soal pengampunan Najib?” soal seorang lagi akar umbi yang tidak mahu dinamakan.

Untuk rekod, UMNO pada April lalu memohon untuk meminta pengampunan Najib kepada Lembaga Pengampunan.

Majlis Tertinggi UMNO memohon pertimbangan supaya Yang Dipertuan Agong, Al-Sultan Abdullah Ri’ayatuddin Al-Mustafa Billah Shah memberi pengampunan penuh kepada Najib, yang kini menjalani hukuman penjara selepas didapati bersalah menyeleweng dana SRC International Sdn Bhd.

Bagaimanapun, keputusan UMNO tersebut menerima kritikan daripada parti politik dalam kerajaan campuran sendiri yang dilihat tidak senang dengan tindakan tersebut.

Malah, timbul konflik pendapat antara sesama parti dalam kerajaan campuran khususnya Pakatan Harapan (PH) yang dilihat tidak bersetuju dengan usaha tersebut.

Dalam pada itu, akar umbi yang ditemui juga tidak menolak akan memboikot Pilihan Raya Negeri (PRN) jika tiada satu kepastian daripada UMNO berhubung langkah untuk membebaskan Najib pada PAU kali ini.

“Jika tiada pendirian yang tegas dalam isu Najib, dijangka akar umbi akan memboikot PRN kali ini,” katanya lagi.


UMNO tiada duit, kalau Najib derma RM114 juta itu baguslah

Selepas menjadi jutawan segera sebaik menang kes wang sitaan RM114 juta, Datuk Seri Najib Razak digesa untuk menderma wang itu kepada UMNO sepenuhnya memandangkan keadaan kewangan parti yang semakin parah, kata Datuk Zahidi Zainul Abidin.

Timbalan Pengerusi Badan Perhubungan UMNO Perlis berkata Ahli Parlimen Pekan tersebut dituntut berbuat demikian kerana wang itu merupakan hak parti bukannya milik individu dan lebih baik sekiranya ia dipulangkan semula kepada parti untuk digunakan sebagai persediaan menghadapi pilihan raya nanti.

“Pertama sekali parti UMNO tiada duit… jadi kalau Datuk Seri Najib derma untuk UMNO baguslah, memang duit tu dia habaq (beritahu) untuk UMNO jadi beliau kena bagi balik kat UMNO lah.

“Ini duit UMNO, ahli kita ramai kita patut bagi dekat Bahagian untuk persediaan pilihan raya,” katanya kepada Agenda Daily.

Mengulas gesaan berhubung sama ada ia sepatutnya juga diderma untuk tujuan kebajikan di Palestin, Zahidi menyifatkan ia sebagai perkara yang berbeza memandangkan wang RM114 juta tersebut adalah milik parti dan ia tidak dikutip secara sukarela untuk tujuan tersebut, maka ia harus dipulangkan semula kepada parti.

“Yang Palestin ini dah banyak orang kutip , sukarela dah kutip yang ini duit UMNO, dalam hal ini saya nak ucap tahniah juga kepada Datuk Najib kerana dapat balik, terima kasih juga pada mahkamah kerana memahami bahawa ini merupakan duit persatuan,” katanya lagi.

Terdahulu, Najib menjelaskan walaupun sudah menang kes sitaan wang RM114 juta tersebut, wang tersebut masih belum dikembalikan dan sekiranya dikembalikan selepas ini ia terpulang untuknya berbelanja wang tersebut sesuka hati.

Khamis lalu selepas Mahkamah Tinggi membuat keputusan berhubung kes RM114 juta itu, peguam Najib, Tan Sri Muhammad Shafee Abdullah berkata akan menghantar surat kepada Peguam Negara (AGC) untuk menuntut wang tersebut dalam tempoh 24 jam.

Shafee juga berkata selepas dikembalikan, terpulang kepada Najib dan UMNO untuk mengambil bahagian masing-masing, bagaimanapun tidak dijelaskan secara terperinci jumlah yang akan dibahagikan antara Najib dan UMNO.

Untuk rekod, sepatutnya tempoh 24 jam itu berakhir pada Jumaat malam lalu dan atas sangkaan baik mungkin surat itu sudah ada atas meja Peguam Negara ketika ini.

Khamis lepas, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Katanya, pegawai penyiasat kes pengubahan wang haram iaitu Asisten Komisioner D Rajagopal gagal menunjukkan wang itu adalah harta curi, wang dipindahkan hasil daripada pecah amanah jenayah atau penipuan serta gagal menjelaskan bagaimana pecah amanah jenayah atau penipuan berlaku.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.


Kontroversi polisi INSAN, Bersatu bidas kerajaan Selangor cabuli data rakyat

Tindakan kerajaan Selangor menggunakan data rakyat tanpa kebenaran berhubung kontroversi Skim Insurans Hayat Selangor (INSAN) dibidas Bersatu Selangor hari ini.

Ketua Penerangan Bersatu Selangor, Mohd Hamidi Abu Bakar berkata tindakan pendaftaran nama penduduk negeri itu tanpa kebenaran adalah satu kesalahan dan menyalahi undang-undang.

“Isu ini menjadi kontroversi apabila data nama warga Selangor didaftarkan secara tiba-tiba untuk menerima insurans ini walaupun ramai daripadanya mendakwa tidak memohon skim ini.

“Perkara ini jelas melanggar undang-undang di bawah Akta Perlindungan Data Peribadi 2010 jika terdapat kesalahan dilakukan. Malangnya ianya dilakukan oleh pihak Kerajaan Negeri Selangor sendiri tanpa pengetahuan rakyat,” katanya dalam satu kenyataan media hari ini.

Tegasnya, tindakan tersebut jelas mencabuli data peribadi rakyat dan terdapat juga laporan individu yang meninggal dunia juga terdapat didaftarkan dalam skim tersebut.

“Isu ‘data breach’ warga Selangor terhadap Insurans INSAN Selangor perkara yang serius. Kerajaan negeri telah mencabuli data rakyat tanpa persetujuan penama. Malah dikatakan rakyat yang sudah meninggal dunia turut menerima skim ini dan jelas ianya tidak masuk akal,” katanya lagi.

Hamidi juga membidas Menteri Besar Selangor, Datuk Seri Amiruddin Shari yang memberi jawapan tidak acuh tidak acuh dan gagal memahami isu tersebut kerana ia jelas melanggar undang-undang data peribadi.

“Jawapan yang diberikan oleh Menteri Besar Selangor, Datuk Seri Amiruddin Shari ‘tidak perlu aktifkan jika tidak mahu insurans ini’ yang diberikan tidak memuaskan dan ‘separuh masak’.

“Menteri Besar tidak menjelaskan secara terperinci persoalan rakyat yang risau data peribadi mereka telah dibocorkan,” katanya lagi.

Beliau juga mendesak supaya pengendali skim tersebut memberi penjelasan berhubung kontrak sistem yang diberikan kepada mereka sama ada ia menjalani proses yang ditetapkan.

“Kerajaan Negeri Selangor perlu segera memberikan penjelasan kepada rakyat berikutan ianya melibatkan data peribadi yang digunakan tanpa kebenaran.

“Penjelasan berkenaan syarikat agen Wavpay Fintech Sdn Bhd juga perlu dilakukan adakah ianya sudahpun melalui proses yang ditetapkan sebelum dilantik sebagai agen bagi skim ini.

“Isu ini melibatkan data peribadi rakyat dimana sebagai kerajaan yang bertanggungjawab, pihak kerajaan sepatutnya bertindak melindungi hak dan data peribadi rakyat. Penjelasan yang tuntas oleh kerajaan negeri perlu dilakukan bagi menjawab kebimbangan rakyat hari ini,” katanya lagi.


‘Datuk Seri’ didakwa minta, terima rasuah RM15 juta bagi dapatkan projek di KDN

Seorang pengarah syarikat bergelar Datuk Seri mengaku tidak bersalah di Mahkamah Sesyen di sini hari ini atas pertuduhan meminta dan menerima rasuah berjumlah RM15 juta bagi mendapatkan projek milik agensi di bawah Kementerian Dalam Negeri (KDN) antara Jun dan Julai 2021.

Datuk Seri Sim Choo Thiam, 53, didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad, menurut laporan Bernama.

Ia sebagai dorongan untuk seorang pegawai badan awam, Datuk Seri Hamzah Zainudin yang ketika itu Menteri Dalam Negeri, membantu Asia Coding Centre untuk mendapatkan apa-apa projek milik agensi-agensi di bawah KDN.

Sim juga berdepan tiga lagi pertuduhan menerima bagi dirinya suatu suapan, iaitu wang tunai berjumlah RM15 juta daripada individu sama (Hep) sebagai dorongan untuk Hamzah melakukan perkara serupa.

Perbuatan itu didakwa dilakukan di pejabat Shaas Holdings dan di kawasan letak kereta di Solaris Dutamas, Jalan Dutamas 1 di sini antara Jun 2021 dan 30 Julai 2021.

Pertuduhan mengikut Seksyen 16 (a)(B) Akta Suruhanjaya Rasuah Malaysia (SPRM) 2009 yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut mana yang lebih tinggi, jika sabit kesalahan.

Timbalan Pendakwa Raya Ahmad Akram Gharib berkata jika mahkamah membenarkan tertuduh diikat jamin, pendakwaan mencadangkan jaminan RM1 juta dengan seorang penjamin berserta syarat tambahan pasport tertuduh diserahkan kepada mahkamah selain melaporkan diri sebulan sekali di pejabat SPRM Kuala Lumpur.

Peguam Low Wei Loke yang mewakili tertuduh tidak membantah syarat tambahan dan wang jaminan yang dicadangkan oleh pihak pendakwaan serta memberitahu mahkamah anak guamnya akan membayar wang jaminan itu hari ini.

Hakim Rozina Ayob membenarkan tertuduh diikat jamin RM1 juta dengan seorang penjamin bagi keempat-empat pertuduhan berserta syarat tambahan dikemukakan pendakwaan selain tertuduh turut disenarai hitam dari ke luar negara kecuali dengan kebenaran mahkamah sehingga pelupusan kes.

Mahkamah menetapkan 14 Jun untuk sebutan semula kes.


Moderna Inc akui keberkesanan vaksinnya semakin turun, syor dos penggalak

Moderna Inc mengakui keberkesanan vaksin Covid-19 keluarannya – Moderna – dalam mencegah jangkitan Covid-19 dan kemasukan ke hospital semakin menurun dari semasa ke semasa, sekali gus syarikat itu menyokong pemberian dos penggalak.

Syarikat itu dalam kenyataan pada Rabu berkata data baharu mengenai tahap keberkesanan itu ditemui hasil kajian besar-besaran yang dilakukan sepanjang Julai hingga Ogos lalu.

“Ini hanya satu anggaran, tetapi kami yakin… ini bermakna ketika anda melihat musim luruh dan musim sejuk, kami menjangkakan sekurang-kurangnya anggaran kesan imuniti yang merosot adalah 600,000 kes,” kata Presiden Moderna Stephen Hoge dalam sidang maya bersama pelabur.

Hoge tidak menjelaskan jumlah jangkitan teruk akan berlaku, tetapi berkata sesetengahnya memerlukan rawatan hospital.

Penemuan terbaharu itu bertentangan dengan data daripada beberapa kajian yang dilakukan baru-baru ini yang menunjukkan bahawa vaksin Moderna memberi perlindungan lebih lama daripada Pfizer Inc (PFE.N) dan BioNTech SE.

Pakar berkata perbezaan Moderna dengan Pfizer-BioNTech kemungkinan disebabkan dos tinggi mRNA Moderna dan selang waktu suntikan pertama dan kedua yang lebih lama.

Ketika kajian tahap tiga yang dilakukan secara besar-besaran sebelum ini, kedua-dua vaksin terbukti sangat berkesan untuk mencegah penyakit.

Kajian itu dijalankan pada Julai hingga Ogos lalu, ketika varian Delta menjadi dominan, menunjukkan kadar jangkitan yang tinggi dalam kalangan individu yang menerima suntikan vaksin Moderna 13 bulan lalu berbanding yang menerimanya lapan bulan lalu.

Pada 1 September lalu, syarikat itu mengemukakan permohonan kepada Pentadbir Makanan dan Ubat-Ubatan (FDA) Amerika Syarikat (AS) untuk menggunakan vaksin Moderna sebagai dos penggalak.

Hoge berkata data daripada kajian penggalak menunjukkan vaksin itu mampu meningkatkan peneutralan antibodi ke tahap yang lebih tinggi daripada yang dilihat setelah suntikan dos kedua.

“Kami percaya ini (suntikan penggalak) akan mengurangkan kes Covid-19. Kami juga percaya dos ketiga mRNA-1273 mempunyai peluang untuk meningkatkan kekebalan secara signifikan sepanjang tahun depan ketika kita berusaha untuk menamatkan pandemik tersebut,” katanya.

Dokumen taklimat dari analisis FDA terhadap permohonan Pfizer untuk penggunaan dos penggalak, yang dikeluarkan sebelumnya, menunjukkan bahawa isu utama yang akan dipertimbangkan oleh agensi ini ialah apakah perlindungan vaksin semakin lemah.

Dalam tempoh dua bulan dari Julai hingga Ogos, penyelidik mengenal pasti 88 kes Covid-19 dalam kalangan mereka yang telah menerima dua suntikan baru-baru ini, berbanding dengan 162 kes dalam kalangan mereka yang divaksin tahun lalu.

Secara keseluruhan, hanya 19 kes yang dianggap teruk, penanda aras utama dalam menilai tahap perlindungan yang merosot.

Bagaimanapun, data dalam satu kajian berasingan oleh sistem kesihatan, Kaiser Permanente Southern California, yang juga dibentangkan pada Rabu, menunjukkan vaksin Moderna memberi perlindungan terhadap varian Delta.

Penyelidik membandingkan data lebih 352,000 individu yang menerima dua dos vaksin Moderna dengan jumlah sama individu yang tidak disuntik vaksin, dan mendapati tahap keberkesanan vaksin Moderna dalam mencegah jangkitan Covid-19 adalah sebanyak 87 peratus, dan 96 peratus lagi mencegah kemasukan ke hospita.

Hoge mengatakan prestasi awal vaksin itu adalah kuat tetapi berpendapat bahawa tahap perlindungan tidak boleh dibiarkan berkurang.

“Enam bulan pertama sangat bagus, tetapi anda tidak boleh mengandaikan bahawa ia akan stabil hingga setahun dan seterusnya,” katanya. – Agensi


UMNO mahu jadi dominan, punca enggan terima Bersatu dalam MN: Marzuki

Keengganan UMNO menerima kemasukan Bersatu dalam Muafakat Nasional (MN) disebabkan parti itu terlalu mahu menjadi parti dominan dan mahu berkuasa mutlat seperti sebelum ini, kata mantan Ketua Setiausaha Sulit Perdana Menteri (KSUS), Datuk Dr. Marzuki Mohamad.

Marzuki menyifatkan UMNO masih tidak dapat menerima era sesebuah parti menjadi dominan sudah tidak relevan dalam senario politik semasa, malah parti itu masih menebal dengan mentaliti mahu menjadi dominan dalam pentadbiran kerajaan.

“UMNO ternyata amat kekok dengan hakikat ini. Mentaliti parti dominan masih menebal dalam UMNO.

“Parti itu tidak cocok sekadar menjadi rakan dalam kerajaan gabungan. Ia mesti jadi boss dengan kuasa yang dominan,” katanya dalam satu kenyataan hari ini.

Jelas Marzuki, jadi ia tidak menghairankan apabila UMNO berkeras enggan menerima kemasukkan Bersatu dalam MN walaupun PAS sangat mengalu-alukan penyertaan Bersatu dalam permuafakatan tersebut demi mengukuhkan perpaduan orang Melayu dan Islam amnya.

“Kerana itu idea Muafakat Nasional yang menggabungkan UMNO, PAS dan Bersatu menemui jalan buntu.

“Walaupun PAS beria-ia mahu supaya Bersatu menjadi sebahagian daripada MN, UMNO bermati-matian menentang,” katanya lagi.

Langkah UMNO tidak mahu menerima Bersatu dalam MN jelas memperlihatkan sikap parti itu yang mahu mendominasi MN tanpa penglibatan parti lain, katanya lagi.

“Mungkin UMNO merasakan PAS dan BERSATU boleh membentuk satu blok politik yang ampuh dalam MN dan dengan itu menghalang dominasi UMNO dalam MN.

“Boleh jadi kerana itu idea gabungan tiga parti Melayu-Islam dalam MN ditolak oleh UMNO,” terangnya lagi.

Menurut Marzuki, ketamakan dan keangkuhan UMNO yang terlalu obses untuk menjadi dominan menyebabkan mereka sanggup mengambil tindakan tidak masuk akal apabila menjatuhkan kerajaan yang diterajui mereka sendiri sebagai rakan gabungan.

“Bahkan Presiden UMNO dan Penasihat BN menjadi de facto opposition leader (Ketua Pembangkang). Suara Ketua Pembangkang tenggelam dalam riuk pikuk suara Presiden UMNO dan Penasihat BN yang mendakwa PN (Perikatan Nasional) sebagai kerajaan gagal.

“Keadaan ini berlarutan sehinggalah 15 Ahli Parlimen UMNO menarik balik sokongan kepada Perdana Menteri dan jatuhlah kerajaan PN. Apabila Perdana Menteri daripada UMNO dilantik, maka tiba-tiba hilang mantra kerajaan gagal,” katanya lagi.

Namun, Marzuki berkata UMNO tidak pernah puas dengan kuasa dimiliki sekarang walaupun Perdana Menteri Datuk Seri Ismail Sabri Yaakob yang dipilih adalah seorang Naib Presiden parti itu, sebaliknya mereka mahu Presiden UMNO, Datuk Seri Ahmad Zahid Hamidi diangkat sebagai pemimpin nombor satu walaupun terpalit dengan kes mahkamah berhubung kes rasuahnya.

“Tetapi kecanggungan politik UMNO masih belum berakhir. Perdana Menteri yang dilantik bukan Presiden UMNO. UMNO sebagai bekas parti dominan tidak biasa dengan keadaan ini.

“Pemusatan kuasa mesti berlaku pada Presiden UMNO, bukan Timbalan Presiden, bukan Naib Presiden, bukan orang lain. Dalam sistem parti dominan yang diamalkan oleh UMNO sebelum ini, Presiden UMNO bukan the first among the equals but the first who broke no equals,” katanya lagi.


Why I am not voting this coming state election

Dear Editor,

Before you condemn me for foregoing by democratic right to cast my ballot, I want to clearly state that I am still a democrat at heart. I have diligently voted in the past three general elections and not voting is as much an expression of political stance, as it is voting.

I am also aware that the right to vote is not universal and many living in repressive regimes do not share this “luxury”. And I do cherish my right to vote as a citizen in a democratic country.

But this state election, I am boycotting the polls as a matter of principle. It’s my way of expressing my unhappiness over the way political players manipulate voters and take advantage of our electoral system for their selfish aims.

Let me cite the last general election as an example. I voted for Pakatan Harapan in 2022 with the hopes of kicking the racist and corrupt Umno out. But lo and behold, after GE15, following a series of backroom deals and horse-trading, we have the Umno president, who’s facing 47 corruption charges, as the second most powerful man in the country.

Put another way, even if I vote, the outcome may be different from the ideals espoused by candidates or their parties during campaigning. I still remember that during GE15 campaigning, PKR’s Fahmi Fadzil (among many PH leaders) had said that one vote for Umno’s Khairy Jamaluddin in Sungai Buloh was one vote for Zahid Hamidi, the Umno president. We all know how that turned out.

How am I supposed to not feel disillusioned over how my political expression has been hijacked? To make matters worse, the unity government has started going back on its words such as not using the Sedition Act, no appointments in GLCs, on top of many unfulfilled electoral pledges.

But while I am angry with the unity government, I also cannot bring myself to vote for Perikatan Nasional. To me, their leaders have extreme views that are not suitable for multi-racial Malaysia.

PH-BN and PN are like the devil and the deep blue sea. Explain to me why I need to vote again? How do I know that my vote will not be hijacked and manipulated again if I decide to go to the polls on Aug 12?

For example, will the current Menteri Besar in Selangor or Chief Minister in Penang be retained if his coalition wins? PH leaders say so. But then again, Umno also promised it would retain its incumbent Johor Menteri Besar after last year’s state election. But post-election, another candidate was sworn in.

I had just voted last November. I was full of hope and eagerness when I marked “X” on the ballot paper and dipped my finger in the indelible ink. This time around, I think I have grown wiser.

For those who feel the same, boycotting the election is also a form of political expression. I hope the absence of me and those like me from polling the station will send a strong message to our leaders that we are not to be taken for granted nor for a ride.

Michael Sah
Puchong

* This is the opinion of the writer or publication and does not necessarily represent the views of Agenda Daily.


Pilih mereka yang sedia bergerak dengan saya, kata Zahid kepada perwakilan pemilihan UMNO

Pemimpin tertinggi UMNO yang hendak dipilih perwakilan pada pemilihan parti kali ini perlu sedia mengikut hala tuju yang ditetapkan, kata Datuk Seri Ahmad Zahid Hamidi.

Presiden UMNO itu berkata, pemimpin bagi jawatan tertinggi yang hendak dipilih perlu terdiri daripada kalangan mereka yang sedia bergerak bersama dengan pasukan beliau ia demi melihat parti itu dalam disatukan bersama semula dan tiada kepentingan peribadi.

Harapan saya, oleh kerana kita berada pada fasa kedua pemilihan UMNO, saya mohon perwakilan seluruh negara untuk memilih calon Pengerusi Tetap, Timbalan Pengerusi Tetap, Naib Presiden dan Majlis Kerja Tertinggi (MKT) yang difikirkan terbaik untuk memimpin parti.

“Mereka yang dipilih itu kelak perlu bersedia untuk bergerak (dengan saya) dalam satu pasukan, saya tidak mahu ada kabilah’ (puak) yang pelbagai dalam UMNO (sebaliknya) saya nak hanya ada satu pasukan UMNO di Malaysia.

“Kita nak satukan semula UMNO ini, siapa sahaja yang menang, itulah pilihan perwakilan dan mereka (yang menang perlu) jalan sederap dengan saya, ketepikan kepentingan peribadi,” katanya dipetik laporan BH.

Zahid semalam menghadiri sesi perkenalan calon MKT peringkat negeri di Pusat Dagangan Antarabangsa Melaka (MITC).

Hampir semua calon MKT, termasuk calon Pengerusi Tetap, Timbalan Pengerusi Tetap dan Naib Presiden hadir pada majlis berkenaan.

Dalam pada itu, Ahmad Zahid juga mahu UMNO mengambil pendekatan baharu dengan menggunakan pakai kaedah digital dalam semua perkara bagi menambat semula hati golongan muda.

Beliau berkata, parti perlu keluar daripada kepompong konvensional dan mengetepikan kaedah cara lama yang dianggap tidak sesuai lagi untuk mengembalikan semula kekuatan parti menghadapi Pilihan Raya Umum Ke-16 (PRU-16) kelak.

“Kita tidak mahu lagi menjadi parti kampung dan kita tidak mahu menjadi johan di gelanggang kita sahaja sebaliknya kita mesti jadi johan dan relevan di peringkat nasional dan kembali diterima rakyat daripada seluruh lapisan masyarakat,” katanya.


Menteri, Timbalan Menteri UMNO puji Zahid berjiwa besar calonkan Ismail Sabri

Pujian diberikan kepada Presiden UMNO Datuk Seri Ahmad Zahid Hamidi kerana mencalonkan Datuk Seri Ismail Sabri Yaakob sebagai Perdana Menteri (PM) selepas pilihan raya umum ke-15 (PRU-15) yang diumumkan semalam.

Dalam satu kenyataan bersama Menteri dan Timbalan Menteri UMNO, mereka menyifatkan Zahid sebagai seorang yang berjiwa besar apabila membuat keputusan untuk meletak Ismail Sabri sebagai calon PM walaupun kebiasaannya Presiden yang dilantik bagi jawatan nombor satu negara itu.

Keputusan yang dicapai dalam mesyuarat yang berlangsung semalam secara jelas mencerminkan keterbukaan kepimpinan UMNO yang diterajui oleh YB Datuk Seri Ahmad Zahid Hamidi selaku Presiden dan YB Datuk Seri Mohamad Hasan selaku Timbalan Presiden.

“Keputusan ini juga merupakan manifestasi jiwa besar Presiden UMNO seperti yang terungkap dalam Ucapan Penggulungan beliau semasa Perhimpunan Agung UMNO 2021 yang berlangsung pada bulan lalu,” kata kenyataan itu.

Semua nama 10 Menteri dan 10 Timbalan Menteri daripada UMNO juga diletak dalam kenyataan bersama itu.

Kenyataan itu juga berkata keputusan dibuat pucuk pimpinan UMNO itu akan dapat membantu kerajaan dipimpin Ismail Sabri dapat menumpukan sepenuhnya ke arah usaha pemulihan negara pasca pandemik Covid-19.

“Sebagaimana maklum, Malaysia ketika ini telah melangkah ke Fasa Peralihan ke Endemik yang mana penumpuan ke arah pemulihan negara sedang giat diusahakan oleh kerajaan Keluarga Malaysia pimpinan YAB Perdana Menteri.

“Susulan daripada keadaan pandemik Covid-19 yang lebih baik dan terkawal ketika ini, pengumuman pembukaan lebih banyak aktiviti sosial di dalam fasa ini termasuklah aktiviti sepanjang Ramadan serta kebenaran merentas negeri untuk sambutan Aidilfitri tidak lama lagi sememangnya dinantikan oleh seluruh Keluarga Malaysia,” kata kenyataan itu lagi.

Selain itu, keputusan meletak calon tunggal yang dibuat UMNO akan dapat mengembalikan keyakinan rakyat untuk melihat sebuah kerajaan yang stabil dan kukuh selepas PRU-15 nanti.

“Justeru, pencalonan Ismail Sabri sebagai calon tunggal Perdana Menteri daripada parti UMNO bakal menjamin kesinambungan dan kelangsungan kepada setiap perancangan serta agenda pemulihan negara pasca pandemik Covid-19.

“Ia sekali gus dapat memberikan keyakinan kepada rakyat yang ingin melihat sebuah kerajaan yang stabil dan kukuh ditubuhkan selepas PRU-15 kelak,” kata kenyataan itu lagi.

Terdahulu, UMNO semalam mengumumkan Ismail Sabri sebagai calon mereka bagu menghadapi PRU-15 depan, ia secara tidak langsung melanggar tradisi UMNO yang kebiasaannya meletak Presiden sebagai calon bagi jawatan tersebut.

Pengumuman terbaharu ini memberi bayangan kemungkinan PRU-15 akan diadakan pada masa terdekat selepas gesaan supaya ia disegerakan timbul semasa PAU 2021 yang berlangsung Mac lalu.

Semasa PAU lalu, Zahid memberi kelonggaran kepada Ismail Sabri untuk menentukan masa yang sesuai dan mengikut budi bicaranya berhubung pembubaran Parlimen.